Sayd’Signers platform promosi produk warisan Sarawak

PESERTA Sarawak Young Designers merakam gambar di bilik Timbalan Premier Sarawak Datuk Amar Awang Tengah Ali Hasan dalam Majlis Kunjungan Hormat dari Sarawak Young Designers bertempat di Pejabat Timbalan Premier Dewan Undangan Negeri Sarawak. • Foto HERRIEY NAHA

KUCHING: Program Latihan Perabot Pereka Muda Sarawak (Sayd’Signers) mampu menjadi platform dalam mempromosikan produk warisan Sarawak, bukan sahaja di dalam negara tetapi di peringkat antarabangsa.Timbalan Premier Sarawak, Datuk Amar Awang Tengah Ali Hasan berkata, program tersebut diwujudkan oleh Perbadanan Kemajuan Industri Kayu Sarawak (STIDC) sejak 2018 bagi melatih graduan dalam proses reka bentuk dan pemikiran reka bentuk perabot.Katanya, menerusi kolaborasi bersama dengan Institusi Teknologi Bandung (ITB) Indonesia itu juga, program tersebut dapat membantu meningkatkan kebolehpasaran serta kemahiran graduan dalam menyokong pertumbuhan industri perabot di Sarawak.“Kesemua produk yang dihasilkan oleh 15 pelajar Sayd’Signers bagi kumpulan Kedua dan Ketiga ini akan dikomersialkan dan beberapa syarikat telah bersetuju untuk mengeluarkan produk mereka bedasarkan reka bentuk yang dihasilkan pelajar,” katanya.Beliau berkata demikian kepada pemberita selepas menerima kunjungan hormat daripada rombongan Institusi Teknologi Bandung (ITB) Indonesia di pejabatnya di bangunan Dewan Undangan Negeri (DUN) Sarawak di sini, semalam.Rombongan kunjungan hormat tersebut diketuai oleh Pengurus Pasukan Pengurusan ITB Sayd’Signers di ITB, Dr Imam Santosa bersama 15 pelajar Sayd’Signers.Menurut Awang Tengah, reka bentuk yang dihasilkan bukan hanya bergantung kepada penggunaan sumber kayu tempatan, namun ia juga menerapkan penggunaan sumber hutan (planted forest) seperti akasia dan sebagainya.Beliau turut menzahirkan keyakinan bahawa produk yang dihasilkan pelajar majoriti daripada anak tempatan Sarawak itu dapat menambat hati pelanggan dengan corak yang kreatif selain memenuhi citarasa terkini.“Inilah tujuan utama kita di samping memberikan peluang pekerjaan kepada anak-anak tempatan yang berbakat, ia juga sebagai usaha mengetengahkan produk-produk tempatan ke peringkat pasaran antarabangsa.“Sehubungan itu, kita juga bercadang untuk mempromosikan reka bentuk produk tersebut dengan mengikuti pelbagai pameran perabot di peringkat antarabangsa seperti di Milan dan sebagainya,” katanya.Sementara itu kata Awang Tengah, menerusi program itu juga, ia dapat menjadi daya tarikan baharu kepada industri perabot di Sarawak berdasarkan keunikan dari segi reka bentuk yang digabungkan dalam hasil seni berkenaan.Ia susulan dengan kepelbagaian kaum serta keunikan yang ada di Sarawak dari segi ukiran-ukiran melibatkan ukiran tradisi daripada kaum Orang Ulu, Melanau, Iban dan sebagainya akan menjadi kekuatan dalam sektor reka bentuk perabot di negeri ini, katanya.Untuk rekod, sejak diwujudkan pada 2018, terdapat lima kumpulan pengambilan dengan 32 graduan baru telah dilatih menerusi program ini sementara sesi pendaftaran dan taklimat Kumpulan Kelima telah dibuat pada 6 Januari 2022.

Oleh SYAMIMI HUSNA

See author's posts


Kerajaan komited wujudkan peluang ekonomi

TATAU: Kerajaan komited dalam usaha mewujudkan peluang ekonomi bagi meningkatkan hasil pendapatan rakyat menerusi sektor pertanian.

Menteri Muda di Jabatan Ketua Menteri (Undang-Undang dan Adat Bumiputera) Datuk John Sikie Tayai berkata, justeru pelbagai aktiviti dengan memfokuskan kepada sektor terbabit telah dan akan dilaksanakan.

“Kerajaan melalui jabatan pertanian menyediakan pelbagai subsidi dan khidmat nasihat, kursus serta taklimat kepada petani untuk meningkatkan hasil tanaman,” katanya.

Beliau berkata demikian ketika berucap dalam Majlis Perasmian dan Penutupan Agriculture Community Outreach Programme (AgriCOP) Rh Arjey, Nanga Mina, Kakus, Tatau.

John juga Ahli Dewan Undangan Negeri (ADUN) Kakus memaklumkan bahawa, program seumpama itu merupakan salah satu langkah untuk memberi kefahaman dan meningkat pengetahuan kepada para petani di rumah panjang dan kampung kampung.

“Mereka (peserta) diajar cara penanaman dan penjagaan tanaman  yang betul,” katanya.

Tambah beliau, tujuan kerajaan membuat program seperti itu bagi meningkatkan pengeluaran hasil pertanian supaya dapat mengurangkan import makanan dari negara luar.

“Ini akan mewujudkan peluang ekonomi dan meningkatkan pendapatan masyarakat di kawasan luar bandar dengan sasaran pendapatan setiap isi rumah di Sarawak tidak kurang daripada RM4 ribu sebulan,” katanya.

Program tersebut dihadiri seramai 162 peserta untuk mengikuti kursus yang disediakan.

Antara taklimat yang disampaikan adalah berhubung Teknologi Tanaman Durian,Teknologi Tanaman Sayur-Sayuran, Teknologi Tanaman Kelapa Sawit, Teknologi Tanaman Kelulut dan Ternakan dari Jabatan Perkhidmatan Veterinar.

See author's posts


Program Sumbangan Bubur Pedas di Sebuyau

SEBUYAU : Setiap tahun pada 17 Ramadan mengikut kalendar Hijrah, umat Islam akan berkumpul, mengadakan majlis khatam Quran dan tadarus membaca ayat suci al-Quran beramai-ramai sempena Nuzul Quran.

Pelbagai program termasuk ceramah agama, khatamal quran biasanya diadakan di seluruh negara bagi mengenang kembali sejarah turunnya al-Quran kepada baginda Nabi Muhammad yang merupakan peristiwa penting bagi umat Islam.

Sambutan tahun ini sedikit berbeza kerana penularan wabak COVID-19, pastinya perhimpunan ramai untuk menganjurkan kelaziman itu tidak boleh di lakukan seperti kebiasaan.

Ia berikutan negara kini dalam tempoh Perintah Kawalan Pergerakan Bersyarat (PKPB) bagi membendung pandemik maut itu daripada terus menular.

Oleh kerana itu, pihak Pejabat Agama Islam Bahagian Samarahan baru-baru ini telah mengambil pendekatan dengan menjadikan Program Sumbangan “Bubur Pedas” kepada masyrakat di sekitar Daerah Sebuyau dalam menjadikan sambutan kali ini diadakan sederhana.

Daerah Sebuyau merupakan tuan rumah Majlis Sambutan Nuzul Al-Quran Peringkat Negeri pada tahun ini. Oleh kerana itu,usaha ini diraikan dengan normal baharu, iaitu tadarus al-Quran dilakukan secara sendiri, dalam talian atau bersama keluarga di rumah masing-masing, sekali gus menghayati kemuliaan Ramadan.

Disamping itu juga, persatuan Qari Bahagian Samarahan telah mengadakan tadarus Al-Quran secara dalam talian bersama guru-guru Al-Quran Samarahan.

Dalam pada itu, Pegawai Agama Islam Bahagian Samarahan ,Ustaz Bahrin Kawi menyeru kepada masyarakat Islam di sekitar Samarahan untuk terus mengimarahkan bulan Ramadan ini dengan memperbanyakkan segala amal ibadah yang telah disediakan dan seterusnya bersama mendoakan agar negara kita Malaysia khususnya serta negeri Sarawak ini bebas dari wabak Covid-19.

Majlis turut dihadiri oleh Azis Ahmat Pegawai Tadbir Daerah Kecil Sebuyau, Mohamad Amirul Jemat, Pegawai Khas Datuk Julaihi Narawi, Penghulu Abu Seman Suhaili, Ketua-Ketua Kaum, Pengerusi JKP Masjid/surau dari Daerah Kecil Sebuyau.

See author's posts


MUDAH ‘RATAH’ UBI MUDA

SARAWAK United FC tampil dengan garang apabila mudah ‘meratah’ Skuad Projek FAM-MSN 7-1 di Stadium Hang Jebat Melaka, di sini malam semalam.

Dengan kemenangan bergaya pasukan kendalian E Elavarasan itu, Sarawak United kini merampas takhta Liga Premier mengatasi Negeri Sembilan dan JDT II dengan memungut 16 mata hasil lima kemenangan, sekali seri dan berjaya mengekalkan rekod tanpa kalah sehingga perlawanan keenam.

Lebih manis apabila penyerang import berbisa dari Nigeria, Uche Agba mencuri tumpuan apabila berjaya meledakempat gol dalam perlawanan tersebut.

Empat jaringan yang dicipta oleh Uche Agba pada minit ke-14, 16, 30 dan 60 manakala dua gol lagi dijaringkan oleh S. Chanturu pada minit ke-44 serta Abdul Rahim Razak pada minit ke-83 termasuk Tommy Mawat Bada minit ke-89.

Sarawak United memecah kebuntuan jaringan gol pada minit ke-14 apabila Uche Agba mudah menolak masuk menewaskan penjaga gol Projek FAM-MSN, Al Iman Wahiey. Belum sempat anak didik jurulatih, Yusri Che Lah menarik nafas ekoran gol awal itu, mereka tersentak lagi dua minit selepas itu apabila Uche Agba Sekali lagi memahatkan nama sebagai penjaring kedua pada minit ke-16.

Pada minit ke-30, Agba mencipta jaringan hatrik melalui rembatan tidak diselamatkan Al Iman dan seminit sebelum rehat, S. Chanturu mencipta jaringan keempat pada minit ke-44.

Memasuki babak kedua, skuad ‘ubi muda’ negara itu berjaya memecah rekod tanpa bolos Sarawak United selepas berjaya menjaringkan gol menerusi sepakan penalti pada minit ke-57 menerusi Azhad Harraz Azman.

Penalti terbabit berpunca tindakan Amer Saidin menjatuhkan Muhammad Amirul Akmal Safarinizam bagi membolehkan Azhad memecah rekod tanpa bolos penjaga gol Mohd Sharbinee Allawee dalam lima perlawanan awal.

Tersentak dengan jaringan pasukan lawan, Sarawak United terus ‘bernafsu’ melancarkan serangan ke kubu Skuad Projek FAM-MSN, hasilnya Uche Agba sekali lagi memahatkan gol peribadi keempatnya pada minit ke-60 untuk gol kelapan buatnya musim ini.

Manakala dua gol lagi dijaringkan oleh Abdul Rahim Razak pada minit ke-83 sebelum Tommy Mawat Bada menamatkan sengsara skuad projek FAM-MSN pada minit ke-89 perlawanan, sekali gus berjaya mengekalkan rekod tanpa kalah selepas perlawanan keenam.

Skuad Projek FAM-MSN pula terus terjerumus di tangga terbawah Liga Perdana dengan hanya mengutip satu mata hasil keputusan seri 2-2 menentang Kuching City, Rabu lalu.

Selepas ini Sarawak United FC akan menanti kunjungan PDRM FC di Stadium Hang Jebat Melaka, Jumaat ini.

Oleh ADI SAFARMAN

See author's posts


Kerajaan tambah baik sistem pendaftaran vaksin

KUALA TERENGGANU: Kerajaan akan melakukan penambahbaikan terhadap sistem pendaftaran vaksin agar matlamat sasaran imuniti kelompok dalam Program Imunisasi Covid-19 Kebangsaan sebelum hujung tahun ini, tercapai.

Timbalan Menteri Sains, Teknologi dan Inovasi Datuk Ahmad Amzad Hashim berkata, pendaftaran untuk mendapatkan slot satu juta dos vaksin AstraZeneca yang ditawarkan Rabu lepas sangat luar biasa kerana lebih satu juta orang mengakses ke dalam sistem permohonan tersebut.

“Kerana itu sistem yang telah dibuat ‘stress test’ sebelum ini tanpa masalah pun menjadi sesak dan terganggu.

“Bagaimanapun, kerajaan menerima segala teguran dan saranan pelbagai pihak tentang aspek kelancaran pendaftaran ini. Begitu juga dengan modul MySejahtera yang masih perlu ditambah baik secara berterusan,” katanya dalam satu kenyataan menerusi Facebooknya malam Rabu lepas.

Khamis lepas, orang ramai meluahkan kekecewaan mereka dalam pelbagai platform media sosial kerana gagal membuat permohonan mendapatkan slot vaksin AstraZeneca walaupun telah cuba masuk ke dalam sistem itu lebih awal.

Ahmad Amzad yang juga Ahli Parlimen Kuala Terengganu berkata, kerajaan memutuskan untuk memberi dos suntikan AstraZeneca kepada sesiapa sahaja yang berusia lebih 18 tahun dan bersetuju menerima suntikan vaksin itu secara sukarela berikutan berlaku banyak penolakan sebelum ini.

Tempahan vaksin AstraZeneca itu hanya dibuka untuk penduduk di Johor, Kuala Lumpur, Pulau Pinang, Sarawak dan Selangor. – Bernama

See author's posts


Varian BA.2 mudah berjangkit, merebak

PETUGAS di makmal LifeBrain menyediakan sampel ujian calitan PCR di Vienna. • Foto AFP

COLUMBIA: Terkini satu varian BA.2 baharu yang merupakan subvarian Omicron iaitu strain dominan virus SARS-CoV-2 yang menyebabkan Covid-19.

Walaupun asal usul BA.2 belum jelas, varian itu menjadi strain dominan di banyak negara seperti India, Denmark dan Afrika Selatan.

Malah, lapor AFP, varian itu terus merebak ke Eropah, Asia dan negara lain di dunia.

Varian Omicron yang dikenali sebagai B.1.1.529 mempunyai tiga subvarian utama iaitu BA.1, BA.2 dan BA.3.

Sesetengah saintis menggelar BA.2 sebagai varian ‘senyap’ kerana tidak seperti BA.1 yang tidak mempunyai genetik tertentu bagi membezakannya dengan varian Delta.

Walaupun ujian calitan Polymerase Chain Reaction (PCR) standard masih dapat mengesan varian BA.2, mereka mungkin tidak dapat membezakannya dengan Delta.

BA.2 itu juga dianggap lebih mudah berjangkit dan merebak lebih cepat berbanding BA.1.

Kajian terkini dari United Kingdom dan Denmark mencadangkan BA.2 mungkin menimbulkan risiko kemasukan ke hospital sama seperti BA.1, walaupun varian ini dipercayai tidak menyebabkan individu menjadi lebih sakit.

Dalam pada itu, kajian terkini juga mendapati individu yang pernah dijangkiti BA.1 mempunyai perlindungan imuniti yang kuat terhadap BA.2.

Disebabkan BA.1 menyebabkan jangkitan yang meluas di seluruh dunia, kemungkinan besar peratusan penduduk mempunyai imuniti perlindungan terhadap BA.2 adalah tinggi.

Sebab itu, segelintir saintis meramalkan BA.2 berkemungkinan tidak menyebabkan gelombang besar seperti jangkitan subvarian lain.

Peningkatan BA.2 di beberapa negara tertentu berkemungkinan besar disebabkan oleh gabungan kebolehjangkitan yang tinggi, imuniti semakin berkurangan dan kelonggaran sekatan Covid-19. – AFP

See author's posts


Bank Dunia unjur ekonomi Malaysia tumbuh 4.0 peratus tahun ini

KUALA LUMPUR: Ekonomi Malaysia diunjur tumbuh lebih sederhana pada 4.0 peratus tahun ini yang menyaksikan perbelanjaan sektor swasta dijangka menjadi pemacu utama dalam persekitaraan permintaan luar yang perlahan, kata Bank Dunia.

Penggunaan swasta pula dijangka berkembang pada kadar lebih perlahan namun masih kukuh iaitu 6.7 peratus pada 2023, disokong oleh peningkatan berterusan keadaan pasaran buruh yang lebih baik serta bantuan pendapatan isi rumah daripada kerajaan.

“Pembentukan modal tetap kasar (PMTK) diunjur meningkat 4.2 peratus pada 2023 (anggaran 2022: 5.3 peratus) yang memaparkan aliran pelaburan modal berterusan dalam sektor swasta serta awam,” kata Bank Dunia dalam laporan Tinjauan Ekonomi Malaysia terkini bertajuk ‘Memperluas Sempadan Digital Malaysia’ yang dikeluarkan hari ini.

Laporan itu berkata, perbelanjaan modal sektor swasta akan terus dipacu oleh pelaburan berterusan serta baharu selama beberapa tahun dalam sektor pembuatan serta perkhidmatan yang berintensifkan teknologi.

“Perbelanjaan modal oleh kerajaan pula dijangka menumpukan terutamanya dalam penambahbaikan infrastruktur dan kemudahan awam termasuk Laluan Rel Pantai Timur (ECRL), Transit Aliran Ringan 3 (LRT3), Transit Aliran Massa (MRT) 3, Sistem Transit Rapid Johor Bahru-Singapura (RTS Link), Fasa 2 Sarawak-Sabah Link Road dan Lebuh Raya Trans Borneo,” katanya.

Selain itu, susulan persekitaran global yang kurang menyokong, Bank Dunia mengunjurkan pertumbuhan perdagangan akan menyederhana pada 2023 dengan prospek pertumbuhan eksport Malaysia lebih perlahan kepada 2.2 peratus tahun ini yang seiring dengan unjuran pertumbuhan global dan momentum perdagangan antarabangsa yang perlahan.

Pada masa sama, pertumbuhan import juga dijangka menyederhana kepada 2.1 peratus pada 2023 (berbanding 15.3 peratus mengikut anggaran 2022) dan memaparkan pertumbuhan lebih perlahan di peringkat penggunaan, pertengahan serta barangan modal.

Di peringkat global, laporan berkenaan mengunjurkan pertumbuhan merosot ketara kepada 1.7 peratus bagi tahun ini daripada unjuran 2.9 peratus pada 2022 yang mencerminkan langkah memperketat dasar, keadaan kewangan yang kian buruk serta impak berterusan daripada konflik Rusia-Ukraine.

“Bagi negara atau ekonomi lebih maju, pertumbuhannya juga dijangka menyederhana kepada 0.5 peratus (anggaran 2022: 2.5 peratus) ketika bank-bank pusat terus mengetatkan dasar monetari bagi membendung inflasi.

“Di rantau Asia Timur dan Pasifik misalnya, pertumbuhan diunjur mengukuh kepada 4.3 peratus pada 2023 (2022: 3.2 peratus) susulan langkah kelonggaran sekatan berkaitan pandemik yang meningkatkan aktiviti di China,” katanya.

Bank Dunia berkata kecuali China, pertumbuhan dijangka lebih sederhana kepada 4.7 peratus pada 2023-2024 berikutan pemulihan berterusan permintaan domestik dan pelancongan yang dapat mengimbangi penyusutan pertumbuhan eksport barangan. – Bernama

See author's posts


Bantuan RM200 bermakna untuk golongan pelajar

Henry B Siyu

MUKAH:.Para pelajar dari daerah ini yang terkandas di
Semenanjung Malaysia menganggap bantuan RM200 untuk pelajar di bawah Pakej
Rangsangan Ekonomi Prihatin Rakyat (PRIHATIN) sebagai sesuatu yang tepat dan  amat membantu dari segi kewangan harian
mereka.

Menurut penuntut dari Universiti Teknologi Petronas(UTP),
Aaron Anthony Phoon, ia boleh meringankan sedikit bebanan  pelajar dari segi kewangan.

“Inisiatif ini amat baik dan tepat pada masanya dan sudah
memastinya amat membantu pelajar yang terjejas semasa Perintah Kawalan
Pergerakan(PKP) ini ,” katanya ketika dihubungi Utusan Sarawak.

Sebagaimana yang semua sedia maklkum, ujarnya, ratusan
ribu pelajar terkandas atau masih di kampus masing-masing ketika ini.

“Oleh kerana
berjauhan dengan keluarga, bantuan ini sedikit sebanyak boleh melegakan
mereka dari segi kewangan untuk membeli barang-barang makanan dan sebagainya. Bagi
mereka yang tinggal dan menyewa di luar kampus, ia  membantu dari segi pembayaran sewa, kalau pun
bukan sepenuhnya,” ujar Aaron.

Katanya lagi, bagi pelajar yang tinggal di rumah, ia juga
boleh meringankan sedikit bebanan pembelanjaan untuk  membeli tiket kapal terbang dan bas setelah
PKP tamat kelak.

“Oleh kerana semasa PKP ini pelajar tidak boleh bekerja
sampingan untuk menampung sedikit wang saku,  jadi bantuan RM200 dari kerajaan ini
sekurang-kurang melegakan sedikit keadaan, ”
tambahnya.

See author's posts


GILIRAN BONNIE MENAWAN PUNCAK DUNIA

SELEPAS Ratu Terjun Negara, Pandelela Rinong mencipta nama apabila berjaya meraih pingat emas pada Kejohanan Dunia Terjun FINA yang berlangsung di Tokyo dua bulan lalu, kini giliran atlet Paralimpik angkat berat kebangsaan, Bonnie Bunyau Gustin pula mengharumkan nama Sarawak dan Malaysia.

Ia berikutan apabila Bonnei menampilkan pencapaian luar biasanya dengan menjualang pingat emas pada Kejohanan 11th Fazza Para Powerlifting World Cup di Dubai, Emiriah Arab Bersatu (UAE), kelmarin.

Lebih bermakna, angkatan yang dilakukannya seberat 230 kilogram (kg) dalam kategori lelaki atas 72 kg itu merupakan rekod dunia terbaharu.

Ia sekali gus membawa tonik terbaik buat Bonnie sebelum menuju ke Sukan Paralimpik Tokyo yang dijadualkan berlangsung dari 24 Ogos hingga 5 September ini.

Pada kejohanan itu, atlet kelahiran dari Sarawak berusia 22 tahun itu dilihat tidak berdepan kesukaran bagi melakukan angkatan pertama dengan bebanan 210kg sebelum melepasi 221kg pada angkatan kedua.

Bonnie dilihat cuba memperbaharui rekod dunia dengan angkatan 230kg pada angkatan ketiga, namun ia dibatalkan.

Bagaimanapun, dia dilihat tidak berputus asa dan berjaya melakukan angkatan sekali lagi sekali gus memecahkan rekod dunia yang sebelumnya dipegang oleh Rustami dengan angkatan 229kg semasa kejohanan Para Asia Jakarta 2018.

Kejayaan itu merupakan persiapan terbaik buatnya sebelum turun menyertai Temasya Paralimpik Tokyo yang membuka tirai 24 Ogos hingga 5 September depan.

Tempat kedua acara berkenaan diraih pemenang pingat perak Paralimpik Rio, Hu Peng dari China yang melakukan angkatan 214kg, manakala gangsa menjadi milik atlet Nigeria, Ndamdi Innocent (213kg).

Sebelum ini, pada bulan lalu Bonnie turut merangkul emas di Piala Dunia Powerlifting Para di Bangkok, Thailand.

Malah, Menteri Belia dan Sukan Sarawak, Datuk Abdul Karim Rahman Hamzah menyifatkan pencapaian yang dilakukan Bonnie adalah prestasi yang sangat luar biasa lebih-lebih lagi berjaya memecahkan rekod dunia

“Tahniah diucapkan kepada atlet Powerlifting Para kita, Bonnie Bunyau Gustin yang telah memecah rekod dunia dalam kategori Lelaki 72kg di Kejohanan Piala Dunia Dubai Ke-11 di Emiriah Arab Bersatu (UAE) tempoh hari.

“Bersama-sama kita mengucapkan syabas kepada Bonnie yang sebelum ini telah memenang pingat emas buat negara dalam acara sama pada Kejohanan Piala Dunia Powerlifting Para Dunia yang berlangsung di Bangkok, Thailand Mei lalu.

“Dia muncul juara sekali lagi dalam kejohanan ini setelah melakukan angkatan bebanan seberat 226kg selain mengalahkan atlet dari Iran iaitu Nader Moradi yang juga juara Sukan Paralimpik London pada 2012,” ujar beliau lagi.

Bagi Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak, Dato Sri Fatimah Abdullah pula, kejayaan Bonnie itu bakal memberi inspirasi kepada atlet lain untuk terus berusaha bersungguh-sungguh bagi mencapai impian mereka.

“Atlet yang berusia 22 tahun dari Kanpung Ta’ee ini memulakan latihan di bawah jurulatih Jamil Adam sejak 2012 dalam Program Pembangunan Sarawak dalam sukan Orang Kurang Upaya (OKU) sebelum berpindah ke Kuala Lumpur bagi menyambung latihan peringkat lebih tinggi pada 2017.

“Dia (Bonnie) telah mengambil bahagian dalam banyak kejohanan seperti Asia Youth Para Games, ASEAN Para Games, Asia Para Games, Commonwealth Games, Para Powerlifting World Cups dan World Para Powerlifting Championship serta telah memenangi banyak pingat di sepanjang penyertaannya.

“Pencapaian ini akan memberi inspirasi kepada atlet lain dari Sarawak untuk terus berlatih dan berusaha demi mencapai impian mereka dengan memanfaatkan potensi secara maksimum serta berupaya menempuhi segala halangan dan cabaran,” katanya.

Beliau turut mengucapkan tahniah kepada jurulatih para ‘powerlifting’, Jamil Adam yang juga berasal dari Sarawak atas komitmen, latihan dan tunjuk ajar yang telah diberi.

Dengan kejayaan yang digapai oleh Bonnie itu, bermakna Sarawak sebenarnya adalah ‘lubuk’ bagi melahirkan atlet-atlet yang bertaraf dunia walaupun turun dengan kategori apa sekali pun.

Justeru, adalah tidak menghairan jika dari tahun ke tahun Sarawak berupaya menampilkan  ramai atlet yang mampu ‘menawan dunia’ bukan sahaja di peringkat Temasya Sukan Malaysia (SUKMA), tetapi juga pada saingan Sukan SEA serta yang paling tinggi pada Sukan Olimpik pada masa datang.

See author's posts


MASkargo berjaya bawa masuk kumpulan pertama vaksin Covid-19 ke Malaysia

KUALA LUMPUR: Anak syarikat kargo Malaysia Aviation Group (MAG), MABkargo Sdn Bhd (MASkargo) semalam berjaya menerbangkan kumpulan pertama vaksin Covid-19 ke Malaysia.

Lebih 300,000 dos vaksin Pfizer BioNTech diangkut menggunakan pesawat penumpang Airbus 330-300 dengan kerjasama Kementerian Sains, Teknologi dan Inovasi, Kementerian Pengangkutan, Kementerian Kesihatan, Pfizer, dan DHL Express.

Bercakap mengenai peristiwa bersejarah itu, Ketua Pegawai Eksekutif MAG, Kapten Izham Ismail berkata, kumpulan penerbangan itu bangga dapat berkhidmat untuk negara dalam misi yang amat penting ini ketika rakyat Malaysia dan penduduk berharap dapat menerima suntikan dos di bawah program vaksinasi nasional.

“Sebagai syarikat penerbangan negara, kami menggalas tanggungjawab untuk membawa vaksin secara serius, kerana kejayaan program vaksinasi ini adalah kunci dalam membantu negara mencapai pemulihan ekonomi dan kewangan,” katanya dalam satu kenyataan.

Walaupun sangat berpengalaman dalam menangani masa dan item yang sensitif terhadap suhu, Izham berkata kumpulan itu masih bekerja keras bagi memastikan segalanya berjalan lancar.

“Tenaga kerja mahir kami dan infrastruktur yang mencukupi adalah titik penting dalam memastikan pengendalian, pengangkutan dan pengedaran vaksin Covid-19 yang selamat dan bersih, ke Malaysia atau mana-mana bahagian dunia,” katanya.

Pengedaran vaksin Covid-19 melibatkan protokol pengangkutan dan keselamatan yang sangat berkoordinasi untuk memastikan penghantarannya selamat ke pusat vaksinasi utama.

MASkargo telah melakukan simulasi langsung dan perjalanan percubaan semasa penerbangan berjadual antarabangsa dan domestik sebagai persediaan untuk pelbagai jenis vaksin, yang masing-masing mempunyai keperluan logistik yang berbeza di Malaysia.

“Kami berpuas hati bahawa misi hari ini berjaya diselesaikan, dengan sokongan padu daripada kementerian dan rakan kongsi masing-masing.

“Kami menantikan misi serupa di masa depan, memanfaatkan rangkaian pengangkutan dan kepakaran global kami yang meluas dalam memastikan penghantaran vaksin Covid-19 yang berjaya,” tambah Kapten Izham.- Bernama

See author's posts


Projek Rimbunan Kaseh akan dihidupkan semula

LAWAS: Projek Rimbunan Kaseh (RK) di Sundar akan dihidupkan semula oleh Kerajaan Sarawak dibawah kendalian pihak Lembaga Pembangunan dan Lindungan tanah Sarawak (LCDA).

Timbalan Ketua Menteri, Datuk Amar Haji Awang Tengah Ali Hasan menjelaskan bahawa projek RK ini telah dihentikan oleh Kerajaan Persekutuan dibawah Pakatan Harapan(PH) yang menyebabkan ramai peserta terjejas kehidupan mereka.

Sejajar perkembangan semasa dan melihat potensi program ini, kerajaan GPS tampil menerusi LCDA meneruskan program RK di Sundar yang memfokus kepada tanaman Rock Mellon, Gold Mellon dan pengeluaran benih ikan berkualiti.

“Projek ini akan dikendalikan oleh pihak swasta yang dijangka menelan kos RM3juta untuk menghidupkan dan menjana pendapatan peserta terlibat.

Pihak swasta akan lebih kepada aspek pengurusan dan pemasaran yang memberi manfaat kepada masyarakat sekeliling,” tambahnya.

Beliau yang juga Menteri Pembangunan Bandar dan Sumber Asli Dua, Menteri Perdagangan Antarabangsa dan Industri, Terminal Perindustrian Dan Menteri Pembangunan Usahawan Sarawak menyatakan demikian kepada media selepas perasmian majlis Agriculture Community Outreach Programme(AgriCop) di Dewan Kampung Tanjong Katong Sundar hari ini.

Turut hadir, Ahli Dewan Undangan Negeri (ADUN) Batu Danau, Paulus Palu Gumbang, Residen Bahagian Limbang, Ir Ahmad Denney Ahmad Fauzi, Pegawai Pertanian Bahagian Limbang Japaruddin Ali, Pegawai Daerah Lawas Ladin Atok dan ketua masyarakat lainnya.

Seterusnya beliau menjelaskan bahawa kerajaan GPS di Sarawak sentiasa melihat aspek kebajikan rakyat dan usaha untuk meningkatkan kehidupan mereka.

Justeru rakyat harus sedar yang GPS sentiasa terus mengutamakan rakyat hingga sedia membelanjakan peruntukan melalui bajet kerajaan Sarawak untuk menghidupkan berbagai projek rakyat yang telahpun dihentikan oleh PH sewaktu menjadi kerajaan di peringkat persekutuan dahulu.

Awang Tengah juga memberitahu bahawa penternak kerbau di Daerah Lawas boleh menambah pendapatan baru melalui penjualan susu kerbau untuk menghasilkan keju bermutu tinggi.

“Kita difahamkan seekor kerbau boleh menghasilkan 3 hingga 4 liter susu dan ini boleh memberi pendapatan sekurangnya RM400 sebulan untuk susu kerbau,” ujarnya.

Menteri Muda Pemodenan Pertanian dan Pembangunan Tanah Adat, Datuk Dr. Abdul Rahman telah membawa pengusaha keju terkenal daripada semenanjung bertemu Awang Tengah yang berminat mendapatkan susu kerbau daripada Lawas.

See author's posts


MANFAAT KEPADA RAKYAT

KUCHING: Projek pembinaan jambatan Sungai Sarawak, Sejingkat dan Jalan Utama Kedua Kuching-Samarahan akan memberi manfaat kepada penduduk kawasan sekitarnya.

Ketua Menteri Datuk Patinggi Tan Sri Abang Johari Tun Openg berkata, Kerajaan Sarawak membelanjakan RM11 bilion bagi keseluruhan rangkaian jalan pesisir dan jajaran jalan utama kedua termasuk 14 jambatan.

Menurutnya, kerja-kerja pembinaan tersebut akan mengambil masa enam tahun untuk disiapkan mulai tahun ini hingga tahun 2026.

“Apabila kita merancang membangun jambatan seperti ini, kita melihat juga keadaan kesan apabila kita membina jambatan dan jalan raya kepada penduduk di sekitar kawasannya.

“Apabila kita melihat Samarahan membangun, dekat sana ada dua universiti (Universiti Malaysia Sarawak dan Universiti Teknologi Mara), Pusat Jantung, Taman Teknologi Tinggi dan terbaru ialah pembinaan Pusat Penyakit Berjangkit Sarawak (SIDC) untuk membuat kajian berkaitan dengan penyakit berjangkit.

“Jadi selepas perbincangan yang dibuat, kita bina jambatan Sejingkat ini menuju ke Samarahan ke Sebuyau, Gedong ke Simunjan dan terus ke Sibu dan Miri,” katanya.

Beliau berkata demikian ketika berucap pada Majlis Pecah Tanah Jambatan Sungai Sarawak, Sejingkat dan Jalan Utama Kedua Kuching-Samarahan di tapak projek di Sejingkat, semalam.

Abang Johari berkata, projek pembinaan jambatan tersebut telah diluluskan ketika pimpinan Allahyarham Ketua Menteri Pehin Sri Adenan Satem dan mantan Perdana Menteri Datuk Seri Najib Razak namun dibatalkan di bawah kerajaan baharu Pakatan Harapan (PH).

Menurutnya, apabila projek ini dibatalkan, beliau mengatakan biarlah Sarawak mengambil alih projek tersebut.

“Untuk dapatkan duit negeri Sarawak, saya laksanakan cukai jualan minyak dan gas yang adalah hak orang Sarawak. Apabila kita bincang, kita kira-kira ia lebih daripada 20 peratus yang kita dapat daripada lima peratus cukai.

“Dalam tempoh tiga tahun sahaja sebanyak RM7 bilion dikutip daripada cukai lima peratus berkenaan. Jika harga pasaran minyak dan gas meningkat, kita juga akan mendapat manfaat dengan lebih banyak hasil yang dijana daripada cukai jualan lima peratus yang kita kenakan. Itu adalah niat kita.” Katanya.

Oleh JEAKQLEYN YACHO

See author's posts


Dembele cemerlang bantu Lyon tundukkan City

DUA jaringan pemain gantian, Moussa Dembele membawa Lyon melangkah ke separuh akhir Liga Juara-Juara selepas mengejutkan Manchester City 3-1 awal pagi semalam.

Dembele berkata, kemenangan mengejut ke atas Manchester City membuktikan bahawa kelab Perancis itu adalah pasukan yang hebat apabila mara ke separuh akhir buat kali kedua dalam sejarah.

Penyerang Perancis itu meledak dua gol selepas masuk sebagai pemain gantian pada 15 minit terakhir di Lisbon bagi membolehkan Lyon menyingkirkan pasukan bimbingan Pep Guardiola untuk menempah perlawanan dengan pasukan pilihan, Bayern Munich bagi memburu tempat ke final.

“Ia adalah perlawanan yang sukar menentang pasukan gergasi. Apabila anda berada di bangku simpanan ia bukan mudah tapi anda harus mengekalkan semangat dan pastikan bahawa apabila jurulatih membawa masuk anda tahu peranan di atas padang.

“Akan sentiasa ada kesedihan buat pemain apabila tidak diletakkan dalam kesebelasan utama namun perlawanan berlangsung sangat panjang dan selagi wisel penamat belum dibunyikan, harapan sentiasa ada,” kata Dembele.

Aksi pagi tadi adalah yang ketiga dalam tempoh lima bulan buat Lyon selepas menamatkan saingan Ligue 1 di tempat ketujuh tatkala liga ditamatkan lebih awal berikutan pandemik Covid-19.

“Selepas rehat panjang pasukan kembali bergabung dan berjanji untuk cuba memberikan segala-galanya setiap kali berada di dalam padang.“Kami masih lagi di sini dan ini bermakna bahawa kami adalah pasukan yang hebat,” katanya.

Kelab Perancis itu akan menentang juara Jerman, Bayern Munich dalam perebutan tiket final, Khamis depan.-AFP

See author's posts


RM50 juta diperuntukkan bantu rakyat

KOTA KINABALU: Kerajaan Sabah menyediakan peruntukan segera RM50 juta bagi membantu rakyat yang terjejas akibat penularan Covid-19, kata Ketua Menteri Datuk Hajiji Noor.

Beliau berkata, keputusan itu dicapai dalam mesyuarat Jemaah Menteri Sabah yang diadakan semalam bagi membincangkan isu berkaitan pandemik Covid-19 termasuk usaha mengekang penularan wabak berkenaan di negeri ini.

“Daripada jumlah itu, RM10 juta diperuntukkan untuk bakul makanan kepada penduduk-penduduk terkesan di empat daerah terlibat dalam Perintah Kawalan Pergerakan Diperketatkan Bersasar iaitu Tawau, Lahad Datu, Semporna dan Kunak,” katanya dalam kenyataan, semalam.

Dalam perkembangan berkaitan, Hajiji berkata, semua pengurusan berkaitan isu Covid-19 di Sabah juga akan dikendalikan sepenuhnya oleh Jawatankuasa Pengurusan Bencana Covid-19 negeri.

Beliau berkata, jawatankuasa itu dipengerusikan oleh Setiausaha Kerajaan Negeri Datuk Safar Untong, manakala Pengarah Kesihatan Sabah Datuk Dr Christina Rundi pula menjadi timbalan pengerusi dan ahli-ahlinya terdiri daripada agensi negeri serta persekutuan yang berkaitan.

“Dengan ini, Sabah Covid-19 Command Centre dimansuhkan dan peranannya diletakkan di bawah jawatankuasa ini,” katanya.

Terdahulu, Hajiji mempengerusikan mesyuarat jemaah menteri Sabah yang pertama selepas mengangkat sumpah sebagai Ketua Menteri Sabah yang baharu sekali gus membentuk kerajaan negeri pada Selasa.

Turut hadir pada mesyuarat berkenaan ialah ketiga-tiga Timbalan Ketua Menteri Sabah, iaitu Datuk Seri Bung Moktar Radin, Datuk Dr Jeffrey Kitingan dan Datuk Dr Joachim Gunsalam, selain dua lagi menteri Kabinet iaitu Menteri Kerajaan Tempatan dan Perumahan Negeri Datuk Masidi Manjun serta Menteri Pembangunan Luar Sabah Datuk Jahid Jahim.

— Bernama

See author's posts


Akta DBP dipinda untuk perkasa Bahasa Melayu

PERDANA Menteri yang juga Naib Presiden UMNO Datuk Seri Ismail Sabri Yaakob menyampaikan ucapan penggulungan pada Perhimpunan Agung UMNO (PAU) 2021 di Dewan Merdeka, Pusat Dagangan Dunia Kuala Lumpur, Sabtu lalu. • Foto BERNAMA

KUALA LUMPUR: Kerajaan akan meminda Akta Dewan Bahasa dan Pustaka (DBP) 1959 bagi membolehkan pihak DBP mengambil tindakan terhadap mana-mana pelanggaran Bahasa Melayu termasuk di peringkat daerah.

Perdana Menteri Datuk Seri Ismail Sabri Yaakob berkata, Akta DBP yang ada ketika ini tidak memberi kuasa kepada agensi kerajaan itu untuk menjalankan penguatkuasaan terhadap kesalahan bahasa.

“Kalau di bawah Majlis Daerah, (ada pihak) guna papan tanda dalam bahasa lain, undang-undang kecil KPKT (Kementerian Perumahan dan Kerajaan Tempatan) tidak mampu mengambil tindakan.

“Akta DBP akan diperkasa dengan DBP diberikan kuasa penguatkuasaan. Sebagai contoh, penggunaan Bahasa Melayu di papan-papan tanda, DBP boleh mengambil tindakan terhadap penyalahgunaan kuasa (yang berkaitan hal penggunaan bahasa),” katanya dalam ucapan penggulungan pada Perhimpunan Agung UMNO 2021 yang berakhir Sabtu lalu.

Ismail Sabri, yang juga Naib Presiden UMNO berkata, bagi terus memartabatkan Bahasa Melayu, semua pelajar asing di negara ini wajib mempelajarinya dan perkara itu dipersetujui Menteri Pengajian Tinggi Datuk Dr Noraini Ahmad.

Beliau berkata, pekeliling juga telah dikeluarkan kepada agensi, kementerian dan Syarikat Berkaitan Kerajaan untuk menggunakan Bahasa Melayu dalam setiap program.

Katanya UMNO mesti menjuarai usaha memartabatkan Bahasa Melayu seperti yang termaktub dalam Perkara 152 Perlembagaan Persekutuan dan Fasal 3.5 Perlembagaan UMNO.

“Sudah tiba masanya kita perlu bangga dengan Bahasa Melayu. Justeru, tidak ada sebab untuk kita berasa janggal berbahasa Melayu walaupun di pentas antarabangsa kerana ‘Bahasa Jiwa Bangsa’,” kata Ismail Sabri.

Memberi contoh semasa lawatannya ke Kemboja dan Thailand bulan lepas, Ismail Sabri berkata beliau menggunakan Bahasa Melayu semasa sidang media bersama pemimpin kedua-dua negara dan akan berbuat demikian pada lawatan ke Vietnam esok.

“Tiada sebab kenapa kita tak boleh guna bahasa ibunda kita sendiri. Itulah pertama kali pemimpin kita cakap Bahasa Melayu dalam pertemuan dua hala dan sidang media di kedua-dua negara itu,” katanya.

Perdana Menteri berkata, beliau bercita-cita mahu menjadikan Bahasa Melayu sebagai bahasa kedua ASEAN memandangkan lebih 300 juta penduduk di rantau itu menggunakannya sebagai bahasa pertuturan sekali gus menjadikan ia bahasa ketujuh jumlah penutur teramai di dunia. – Bernama

See author's posts


Jurutera China kagum prestasi bas hidrogen

PERIKSA… Jurutera dan juruteknik dari Feichi bersama Sarawak Metro dan Menteri Pengangkutan Dato Sri Lee Kim Shin semasa lawatan ke bengkel bas hidrogen.

KUCHING: Selepas tempoh lebih dua tahun, jurutera dari Foshan Feichi Automobile Manufacture Co. Ltd (Feichi) di China kagum dengan prestasi bas hidrogen yang kini dalam operasi percubaan oleh Sarawak Metro Sdn Bhd (Sarawak Metro).

Feichi ialah pengeluar tiga bas hidrogen Metro Sarawak dan baru-baru ini jurutekniknya tidak dapat membuat sebarang perjalanan ke Kuching untuk menjalankan kerja-kerja penyelenggaraan berjadual, disebabkan sekatan perjalanan yang dikenakan oleh kerajaan Malaysia dan China.

Menurut salah seorang wakil dari Feichi, Kingsley Zhou Jia Dong mengakui kerja mengagumkan yang dilakukan oleh juruteknik tempatan sejak dua tahun lalu dalam memastikan bas tersebut selamat dan sesuai jalan.

“Walaupun kami tidak dapat berada di sini secara fizikal di Kuching untuk menjalankan penyelenggaraan dan servis sejak dua tahun lalu, kami semua kagum dengan prestasi bas.

“Pasukan teknikal Sarawak Metro telah melakukan kerja yang baik dalam menjaga bas kerana ketiga-tiganya berada dalam keadaan sangat baik,”kata Zhou, yang menjelaskan bahawa sejak dua tahun lalu pasukan juruteknik tempatan Sarawak Metro berada di bawah bimbingan berterusan Feichi, menggunakan  platform digital untuk berkomunikasi setiap minggu.

Zhou juga menegaskan bahawa walaupun direka bentuk terutamanya untuk digunakan pada keadaan jalan raya bandar yang rata dan licin, bas hidrogen Sarawak Metro mampu bergerak dengan baik pada keadaan jalan yang lebih mencabar, seperti beberapa laluan di laluan Damai Loop ke arah Damai Central.

“Walaupun sekatan perjalanan yang ketat masih dikenakan di China, ketiga-tiga juruteknik itu diberi kebenaran khas untuk melakukan perjalanan dan berada di Kuching untuk perjalanan kerja 2 minggu mereka untuk menjalankan kerja-kerja penyelenggaraan berjadual utama pada bas hidrogen.”

Sementara itu, Menteri Pengangkutan Sarawak Dato Sri Lee Kim Shin berkata kehadiran Feichi di Kuching menunjukkan bahawa mereka bukan semata-mata di sini untuk menservis dan membaiki bas hidrogen tetapi juga menunjukkan komitmen mereka dalam memenuhi kewajipan mereka.

“Saya percaya kenderaan sifar pelepasan adalah masa depan pengangkutan, bukan sahaja di Sarawak tetapi di seluruh dunia, kerana ia adalah bahagian penting dalam usaha global untuk memerangi perubahan iklim.

“Oleh itu, saya percaya tanggungjawab kita untuk menimba sebanyak mungkin pengetahuan tentang bagaimana kita boleh menggabungkan kenderaan sedemikian untuk memberi manfaat kepada kehidupan seharian rakyat kita di Sarawak,”katanya semasa sesi taklimat Kementerian Pengangkutan Sarawak mengenai operasi percubaan bas hidrogen yang telah  anjuran Sarawak Metro di sini, pada Rabu.

Dalam pada itu, operasi percubaan bas hidrogen telah memberikan gambaran yang berharga tentang cara kerja armada pengendalian kenderaan elektrik sel bahan api hidrogen berat (FCEV), terutamanya untuk tujuan pengangkutan awam.

Untuk rekod, perkhidmatan bas hidrogen telah diperkenalkan pada Januari 2020 dan operasi percubaan bertujuan untuk mengumpul data mengenai prestasi kenderaan tersebut.

Operasi percubaan untuk perkhidmatan bas hidrogen adalah bahagian penting dalam proses penggunaan teknologi baharu seperti sel bahan api hidrogen ke arah penyahkarbonan sektor pengangkutan awam.

Kuching ialah bandar pertama di Asia Tenggara yang memperkenalkan bas berkuasa sel bahan api hidrogen untuk kegunaan awam dan pengenalan bas hidrogen itu juga berperanan sebagai persediaan untuk pelaksanaan sistem pengangkutan awam pelepasan sifar masa depan Sarawak serta memajukan agenda ekonomi hidrogen.

Operasi perkhidmatan penumpang percubaan bas hidrogen kini dihentikan buat sementara waktu dari 6 Ogos hingga 21 Ogos 2022 kerana bas menjalani penyelenggaraan utama.

See author's posts


Mohd. Shahar lawat pelabuhan Senari

KUCHING: Timbalan Menteri Kewangan ll, Mohd. Shahar Abdullah yang dalam rangka lawatan rasmi tiga hari ke negeri ini baru-baru ini, melawat pelabuhan Senari dekat sini.

Lawatan Mohd Shahar bersama rombongan Kemenerian Kewangan dan Perbendaharaan Malaysia Sarawak ke pelabuhan itu adalah bagi memenuhi pengisian lawatan kerja beliau ke Jabatan Kastam Diraja Malaysia (JKDM) Sarawak.

JKDM Sarawak dalam satu kenyataan di sini semalam berkata, sebagai pelabuhan penting di negeri ini, pelabuhan Senari merupakan hub dan laluan pintu masuk dagangan melibatkan import dan eksport.

Program lawatan kerja ke palbuhan Senari itu dimulakan dengan sessi taklimat dan lawatan ke Kawasan Pemeriksaan Kastam (CEA).

Semasa berada di pelabuhan itu, Mohd. Shahar meluangkan masa meninjau persekitaran pelabuhan dengan diiringi Pengarah Kastam Negeri Sarawak, Dato. Sharifah Halimah Tuanku Taha.

Mohd. Shahar serta rombongan turut dibawa melihat tapak mesin pengimbas kargo dengan kontena akan melalui tapak berkenaan ntuk tujuan imbasan. Penerangan berkenaan pengimportan kontena terpakai dan prosedur pemeriksaan kontena turut dilakukan oleh pegawai pemeiks kastam. Lawatan Mohd. Shahar diharapkan dapat memantapkan pemeriksaan dan kawalan kastam dengan mengambil kira penggunaan dan keperluan peralatan yang lebih canggih.

See author's posts


PETARA, ANTU… ANTU…!

Tusun Ke-38

KUASA MISTIK ANTU BUNSU PETARA

Bepelasarka  penemu  litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’  dibagi ngagai  tiga raban iya nya: (1) Kuasa mistik Petara (God, Almighty, Tuhan, Allah Taala) (2) Kuasa mistik Antu (Dewa Dewi) (3) Kuasa mistik Antu [Sitan, Jin, Iblis, Sihir, etb].

Minggu tu Aku mai kita pindah baru ngagai gintir pansik pasal Kuasa Mistik Antu Bunsu Petara. Ba Tusun Ke-37 tu aku deka fokus ngagai jurai pasal kitai Iban ti agi megai  Agama Adat @ ukai Keristin. Munyi ku utai ti udah ditulis aku ngelama tu, Antu Bunsu Petara bisi dua raban: (1) Sengalang Burung enggau tujuh iku diri menyadi (2) Orang Panggau Libau enggau Gelong.

CHARA NGANGAU  ANTU BUNSU PETARA

Asal Gawai Dayak ti diintu bansa Dayak Borneo bepun ari pengerami ti nanda ujung musin ngetau lalu pun musin bumai baru. Di sekeda menua gawai tu disebut Gawai Batu laban iya bepun ari pengawa ti nimang Batu Pengansah. Semua perengka kena bumai baka batu, duku, pengait, kapak, seluk, sintung, lanji disimpan dalam pandung ti ditimang maya gawai nya. Tuju pengawa tu iya nya minta Antu Bunsu Petara ti benama Sempulang Gana merekat semua pekakas bumai nya tadi. Menyadi Sempulang Gana ti benama Inne Inda seduai Raja Menjaya mega bisi dikangau maya nya. Seduai tu Iyang Manang bansa Iban ti ulih ngelindung sereta ngubat mensia ti tabin kena kachau Antu jai. Kelimpah ari nya, Sengalang Burong sereta menyadi iya ti bukai mega bisi dikangauka Iban ngintu Gawai Dayak nya.

Maya Gawai Dayak nya mega sekeda bansa Iban bisi ngintu gawai bukai baka Gawai Sandau Hari, Gawai Tuah, Gawai Mangkung Tiang enggau ti bukai mega. Maya Antu Bunsu Petara ari Panggau Libau enggau Gelong mega bisi dikangau datai ngabang. Lebuh ti ngintu gawai ti bepelasarka Kuasa Mistik Antu Bunsu Petara, bansa Iban patut nguna Lemambang tauka Manang.  Anang sengapa intu enggai ke enda betul lalu tau kena sumpah Antu Bunsu Petara.

Semua pengawa gawai nya tadi endang dipunka enggau piring ading ti nyadi ke pemakai enggau ai irup pengabang mistik nya. Perengka piring patut bisi buah pinang, sirih, kapu, engkelait, daun ruku, semakau, asi amat, asi pulut, garam, tumpi, rendai, sungki, ketupat  enggau ai tuak. Perengka lauk nyengkaum ikan salai, ikan pansuh,  ikan kasam, telu manuk  tauka bansa lauk bukai bepanggai ba sesebengkah menua. Pia mega, tusun pinggai piring bisi atur ti menyana nitihka tikas turun piring  Tujuh, Lapan tauka Sembilan.

MAYUH BENGKAH GAWAI BESAI

Orang ti patut nyadi tuai miring  ba pengawa  gawai besai iya  nya Lemambang tauka Manang lalu dibantu orang bukai nitihka peneka orang ti empu pengawa nya. Ba pengawa mit ti disebut Bedara ngelaluka penatai temuai, suah mega Tuai Pengabang baka sida YB, Menteri nyadi tuai miring. Udah pengawa miring tembu pengawa bebiau pan berengkah. Ba gawai besai baka Gawai Burung, Gawai Antu, Sandau Hari, Gawai Tuah, Gawai Kelingkang enggau ti bukai lalu orang ke dipadu bebiau iya nya endang Lemambang tauka Manang.  Kebuah pia, laban mensia dua iku tu endang semak sereta landik pasal tusut sereta tusun sida Antu Bunsu Petara ti patut dikangau ngagai sebengkah gawai nya. Ambi ke chunto, ba Gawai Burong, Antu Bunsu Petara ti dikangau datai ngagai gawai nya, Raja Sengalang Burong tujuh iku diri menyadi. Ba Gawai Sandau Hari ti ungkup ke  orang ti deka nurun nyadi sedadu, Antu Bunsu Petara ti dikangau lalu merekat pengaruh sida iya nya Orang Panggau Libau enggau Gelong. Nya semina chunto aja lalu mayuh agi  bansa gawai ti bukai nitihka penemu Lemambang tauka Manang. Taja pia, enti nadai dua iku orang ti ngembuan kuasa mistik Antu Bunsu Petara nya, kati ku enggau: sida bukai ti udah dipaduka orang ti empu gawai nya pan tau enti iya bisi penemu ba pengawa bebiau. Kebuah pia, laban sampi dalam biau bisi nyebut nama Antu Bunsu Petara ti patut dikangau. Enti sampi dalam biau nya salah sebut tauka salah Antu Bunsu Petara  ti dikangau,  pengawa Gawai tauka Bedara nya tentu nadai nguna, nadai tuju. Ukai semina nya aja tang tau ngasuh orang ti empu pengawa nya ditinggang penusah. Ingat…sumpah Antu Bunsu Petara amai bisa sereta enda ulih tawar mensia dunya.

BANSA MANUK DIKENA BEBIAU

Manuk ti dikena bebiau iya nya patut manuk lanjau tauka manuk lelaki. Udah dikena bebiau manuk nya patut disayat. Darah manuk nya patut dikena ngelut bulu sayap manuk nya tadi lalu nyadi genselan piring enggau orang ti empu gawai. Kekadang Lemambang tauka Manang  biau deka nguna dua iku manuk lelaki lalu seiku ari manuk nya tadi mesti disayat mega. Tentu kita kala ninga pasal manuk ti udah dikena bebiau maya Gawai Sandau Hari  tang enda terus disayat; manuk nya tadi mati kekejuk taja nadai utai dipeda negu iya. Nama penemu kita pemacha?

Pekayan orang ti empu pengawa gawai nya patut ngena Baju Burong tauka ngepan tadisional tauka baju ti gap-gap. Anang sekali-kali ngena pekayan ti enda menuku tauka enda bebaju. Kebuah pia, lebih-lebih agi orang ti empu pengawa nya deka nyambut pengabang mistik Antu Bunsu Petara ti dikangauka sida nya.

NGINTU GAWAI NGENA AGAMA

Bansa Iban ti agi ngemeranka pengawa bumai betaun lalu udah megai agama Keristin, ngintu Gawai Batu tu ngena chara Keristian (Katolik).  Malin  tusun pengawa sembiang tu  tau dipeda ba Bup Bacha Taun A, B, C.

Pia mega Gawai Dayak 1 Jun  mega diintu bansa Iban Keristin ngena chara Keristian mega. Malin tusun pengawa tu mega tau dipeda bup bacha nya mega.

Nya mih, kuasa mistik Antu Bunsu Petara dalam pengawa Gawai tauka  Bedara ti bepunka Piring Ading. Nya mih, kitai Iban ti agi megai agama Adat tu patut  bejimat-jimat sereta enda sengapa  pengawa dikereja maya ngintu Gawai tauka Bedara ti bepelasarka kuasa mistik ti baka tu. Sekeda pekara ti dibantaika aku dalam artikel tu semina pelasar aja. Mayuh agi pekara ti lenak agi pasal adat Gawai / Bedara sereta Piring Ading ti patut ditemu kitai Iban ti agi megai pengawa Agama Adat tu.

Pia mega, mayuh agi kuasa mistik antu Busnu Petara tu ti agi dalam pansik aku. minggu ti deka datai nyin ila.  Enti sema kita bisi utai deka ditanya tauka bekunsi penemu pasal tiga kuasa mistik nya, tau SMS  HP: 01114019115 / 0138475146 tauka emel: harry.usup55@gmail.com. Munyi ku aku ngelama tu mega, tuju aku mansik kuasa tiga kuasa mistik tu mega ukai tuju deka 叢romote・: aku semina  bebagi penemu enggau pemacha lebih-lebih agi bansa kitai  Iban ambika kita bisi penemu dalam tiga kuasa mistik tu. Ni bagi ti dipechaya sereta diguna kita dalam jalai pengidup kita, nya pilih sereta bepanggai ba ati kita empu: nadai ulih pejal.

See author's posts


Arab Saudi setuju Simposium Perdana Haji dibawa ke Malaysia

MAKKAH: Arab Saudi secara dasarnya bersetuju dengan cadangan Malaysia untuk mengadakan Simposium Perdana Haji di peringkat rantau Asia Tenggara.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, Menteri Haji dan Umrah Arab Saudi Dr Tawfiq Fauzan Muhammed Al Rabiah telah memberikan respons positif dan sedia bekerjasama berhubung perkara itu.

“Saya dah maklumkan kepada beliau menerusi WhatsApp cadangan saya untuk membawa simposium ini ke Malaysia dan pada dasarnya beliau bersetuju dan akan memberikan kerjasama sekiranya Malaysia berhasrat mengadakan simposium di peringkat rantau Asia Tenggara,” katanya kepada pemberita selepas melancarkan program kebersihan Masyair di sini.

Beliau berkata perkara itu akan dibincangkan secara lebih lanjut termasuk dengan pihak Tabung Haji (TH) dalam merealisasikan penganjuran simposium berkenaan.

Simposium Perdana Haji yang dianjurkan secara tahunan di Arab Saudi menghimpunkan cendekiawan dan pakar dari seluruh dunia untuk berkongsi pengetahuan, penemuan penyelidikan dan amalan terbaik dalam semua aspek ibadat haji.

Sementara itu, Mohd Na’im memberikan penilaian lima bintang terhadap perkhidmatan TH dalam memastikan keselamatan dan keselesaan jemaah haji Malaysia di Tanah Suci.

Katanya pada tahun ini sahaja, TH memperkenalkan 25 inisiatif termasuk program Ziarah Rahmah, e-Bimbingan Haji dan menggunakan teknologi terkini bagi ujian makmal perubatan sebagai nilai tambah kepada perkhidmatan sedia ada. – Bernama

See author's posts


Platform belia ceburi perniagaan

KUCHING: Karnival Medan Belia Niaga bakal menjadi platform untuk golongan belia belajar terlibat di dalam bidang perniagaan.

Karnival berkenaan akan bermula pada 28 Ogos setiap Jumaat, Sabtu dan Ahad bermula 5:00 petang hingga 11:00 malam di di pekarangan tempat letak kereta Kompleks  Belia dan Sukan Negeri Sarawak.

Pengerusi Biro Ekonomi Satok merangkap Ketua Pemuda Satok Cr. Dzamaluddin Zainudin berkata karnival itu terbuka khas kepada belia dan beliawanis yang hanya berumur dari 17 tahun hingga 45 tahun sahaja.

“Setakat ini seramai 150 belia dan pemuda telah mengesahkan untuk memulakan perniagaan pelbagai jenis barangan dan makanan,” katanya ketika dihubungi pemberita semalam.

Tambahnya bayaran kepada pengusaha muda ini adalah RM150 sebulan sahaja.

“Bayaran ini amat murah dan berpatutan kepada para pengusaha muda,” katanya lagi.

Menurutnya, karnival yang dianjurkan oleh Biro Ekonomi Satok itu diyakini berupaya menjadi salah satu tempat tarikan pelancong.

Tambahnya segala syarat dan pematuhan SOP yang ketat akan dilaksanakan semasa operasi medan niaga tersebut dengan kerjasama pihak Ikatan Relawan Rakyat (RELA) dan Kementerian Kesihatan Malaysia Sarawak (KKM).

Oleh Diyana Samsuddin

See author's posts


Bank Islam, BUMITRA sediakan penyelesaian kewangan kepada bakal jemaah haji

KUALA LUMPUR: Bank Islam Malaysia Berhad (Bank Islam) telah memeterai Memorandum Persefahaman (MoU) bersama Persatuan Syarikat Pengendalian Pelancongan Bumiputera Malaysia (BUMITRA) bagi menyediakan penyelesaian kewangan kepada bakal jemaah haji.

Bank Islam dalam satu kenyataan hari ini berkata, MoU itu disasarkan kepada bakal jemaah haji yang mahu mengambil pakej haji melalui 22 syarikat Pengelola Jemaah Haji (PJH) lantikan Lembaga Tabung Haji (TH) yang juga merupakan ahli Persatuan Syarikat Pengendalian Pelancongan Bumiputera Malaysia (BUMITRA).

“Ia akan melaksanakan kerjasama dan sesi perkongsian ilmu bagi mendidik ahli BUMITRA mengenai penyelesaian kewangan yang disediakan oleh Bank Islam terutamanya untuk haji dan umrah. Bidang kerjasama ini juga merangkumi usaha untuk membantu penyebaran maklumat mengenai kemudahan dan perkhidmatan yang ditawarkan,” katanya.

Antara perkhidmatan yang ditawarkan adalah Kad Debit-i Bank Islam Visa Tabung Haji, kad debit itu dilengkapi dengan pelbagai keistimewaan dan ganjaran eksklusif untuk para pemegang kad.

Selain menawarkan rangkaian pembayaran dan akses tunai yang meluas di seluruh dunia, kad berkenaan juga memudahkan urusan urus niaga kewangan bagi jemaah haji ketika berada di Arab Saudi, ia termasuk tiada caj akan dikenakan bagi pengeluaran tunai pada musim haji, kata Bank Islam.

Pada majlis pemeteraian MoU itu juga, Bank Islam turut melancarkan kempen, ‘Once in a Lifetime’, khusus kepada bakal haji atau waris terdekat yang ingin membantu ibu bapa menunaikan haji dengan memohon pembiayaan peribadi ini dengan jumlah minimum sebanyak RM50,000.

Kempen yang berlangsung dari 24 Mac sehingga 31 Mei 2023 itu menawarkan peluang memenangi hadiah pakej umrah.

“Penyediaan pakej pembiayaan peribadi ini memberi peluang kepada bakal haji yang berkemampuan dan berupaya untuk membayar balik pembiayaan secara berstruktur mengikut kemampuan kewangan masing-masing,” katanya.

Ketua Pegawai Eksekutif Bank Islam, Mohd Muazzam Mohamed berkata peranan Bank Islam tidak hanya terhad sebagai hab penyelesaian kewangan bagi jemaah haji sahaja tetapi akan diperluaskan dengan menyeluruh kepada lebih 600 syarikat pelancongan yang berdaftar di bawah BUMITRA dan pelanggannya.

Selain daripada produk Pembiayaan Peribadi dan Kad Debit-i Bank Islam Visa Tabung Haji, Bank Islam sebagai hab solusi kewangan bagi jemaah haji, ia juga menawarkan produk-produk lain seperti akaun pelaburan Al-Awfar, kad kredit-i, produk perlindungan takaful, penulisan wasiat, kemudahan perbankan atas talian dan mudah alih serta tukaran mata wang asing di kaunter ‘Bureau de Change’ Bank Islam.

– Bernama

See author's posts


PJKM diperhebat, diperluas

BARANG ‘PANAS’… Antara tumpuan utama pengunjung yang hadir memeriahkan Program Jualan Keluarga Malaysia.

KUCHING: Program Jualan Keluarga Malaysia (PJKM) yang mendapat sambutan meriah akan diadakan di setiap kawasan Dewan Undangan Negeri (DUN) di Sarawak menurut Timbalan Ketua Setiausaha Pembangunan Perdagangan Dalam Negeri  (PPDN) Kementerian Perdagangan Dalam Negeri dan Hal Ehwal Korporat(KPDNHEP), Datuk Roziah Abudin.

Beliau berkata bermula 20 Ogos PJKM akan dimulakan di setiap peringkat DUN tidak kira DUN tersebut terletak di luar bandar ataupun dalam bandar.

“Di Malaysia ada lebih kurang 630 DUN, setiap 630 DUN ini akan melaksanakan PJKM setiap minggu. Sebelum ini PJKM kami laksanakan mengikut parlimen dan ia dilaksanakan setiap dua minggu. Sekarang setiap DUN, setiap minggu, itulah arahan yang diberikan,” katanya.

Tambah beliau, PJKM yang akan diadakan di setiap 630 lebih DUN nanti akan diadakan secara serentak dan KPDNHEP akan bekerjasama dengan kementerian yang lain bagi melaksanakan program tersebut. Tetapi di Sarawak, kementerian yang akan menjadi penganjur adalah KPDHNHEP.

” PJKM di Jelajah Aspirasi Keluarga Malaysia ini menggunakan khemah dan dilakukan di tempat terbuka, PJKM di peringkat DUN nanti pula akan diadakan di mana-mana premis dan pasar raya yang ingin bekerjasama dengan Kementerian dan kami mengalu-alukan mana-mana pasar raya yang ingin menjadi rakan strategik kami bagi menjayakan PJKM nanti ini adalah sumbangan kerajaan dan pemain Industri,” katanya.

Beliau berkata demikian ketika ditemui pemberita di khemah PJKM sempena Jelajah Aspirasi Keluarga Malaysia yang diadakan di Dataran Perayaan Petra Jaya, Kuching, semalam.

Sehubungan itu,Tinjauan yang dilakukan oleh Utusan Sarawak mendapati bahawa pengunjung yang menghadiri PJKM juga berpendapat bahawa program berkenaan perlu diadakan di kawasan-kawasan lain di Sarawak selain Kuching.

Menurut salah seorang pengunjung,  Roslyzuandy Mohd Shibeli, program ini akan memberi manfaat yang baik disamping membantu rakyat terutama sekali yang tidak mempunyai peluang untuk berkunjung di PJKM kali ini atas sebab-sebab tertentu.

” Saya berasa amat beruntung kerana program ini diadakan si Kuching, tetapi saya juga berasa kasihan kepada individu yang tidak berkesempatan untuk berkunjung di program ini untuk membeli barangan keperluan pada harga yang amat murah atas sebab tidak mempunyai pengangkutan ataupun tinggal di kawasan jauh dari Kuching,” jelasnya.

Selain dari membantu rakyat, PJKM juga mampu membantu mempromosikan budaya dan adat di kawasan-kawasan terpencil kerana Sarawak kaya dengan adat dan budaya menurut Nor Shazwan Abdul Rahman.

” Sekiranya program sebegini dianjurkan di kawasan-kawasan pedalaman seperti kapit dan limbang sebagai contoh, penganjur-penganjur program tersebut berpeluang melihat dan menyaksikan adat dan budaya kaum lain di Sarawak.

” PJKM ini akan membantu ramai individu terutama sekali yang kurang berpendapatan untuk mendapatkan barangan keperluan. Dengan harga barang yang sedang melonjak naik, program sebegini sewajarnya dilakukan di setiap kawasan bagi membantu lebih ramai penduduk di negeri ini,” jelasnya lepada pemberita.

See author's posts


Sarawak mahu kekal 60 peratus penjanaan kuasa

TEKNOLOGI… Premier Sarawak Datuk Patinggi Tan Sri Abang Johari Tun Openg melihat aksi robot semasa melawat ke tapak pameran pada Majlis Penutupan Jerayawara Perkhidmatan Minyak dan Gas serta Peralatan (OGSE) 2022 di Pusat Konvensyen Borneo Kuching (BCCK) di Kuching, semalam. • Foto ANDRE OLIVEIRO

KUCHING: Sarawak komited untuk mengekalkan sekurang-kurangnya 60 peratus gabungan kapasiti penjanaan kuasa daripada sumber boleh diperbaharui menjelang 2030.

Premier Sarawak, Datuk Patinggi Tan Sri Abang Johari Tun Openg, berkata ia penting bagi merintis pertumbuhan ekonomi dan juga bagi aktiviti menambahkan pendapatan.

Katanya, Sarawak bergerak ke arah masa depan rendah karbon menerusi tenaga hidrogen boleh diperbaharui.

“Ini memainkan peranan penting dalam pembangunan kita. Oleh itu, adalah penting bagi kita untuk memastikan kemampanan jangka panjang sumber tenaga kita.

“Ini juga memberi laluan penting untuk pertumbuhan ekonomi serta aktiviti menjana pendapatan,” katanya.

Beliau berkata demikian pada Majlis Penutupan ‘Jerayawara Perkhidmatan Minyak dan Gas serta Peralatan (OGSE) 2022 di Pusat Konvensyen Borneo Kuching (BCCK) di sini, semalam.

Abang Johari berkata, perjalanan ke arah pelepasan karbon bersih-sifar memerlukan Sarawak untuk menumpukan pada penyelesaian tenaga bersih bagi mengambil peluang dalam peralihan tenaga.

“Sarawak berada pada kedudukan yang baik untuk pertumbuhan baharu ini dan mewujudkan peralihan tenaga ke arah yang selamat, bertanggungjawab dan kos efektif dengan pelepasan yang berkurangan,” katanya.

Beliau berkata, dengan kelulusan pindaan Kanun Tanah baru-baru ini, Sarawak kini mempunyai permulaan yang baik untuk mengawal selia aktiviti rantaian ‘perangkap, penggunaan dan penyimpanan karbon (CCUS).

“Ia (CCUS) memainkan peranan penting dalam ruang peralihan tenaga. Ini penting untuk penyahkarbonan portfolio hidrokarbon dan industri berat.

“Saya percaya (CCUS) ini adalah salah satu bidang yang boleh kita manfaatkan dan terokai lebih jauh dengan kerjasama erat antara kerajaan, industri dan pelabur,” katanya.

Beliau amat percaya bahawa, penyediaan tenaga lestari adalah prasyarat kepada pembangunan ekonomi dan sosial yang mampan.

Abang Johari juga optimis dengan pengecualian Sarawak daripada Akta Pengagihan Gas dan diberi kuasa penuh di bawah Ordinan Pengagihan Gas (OPG), negeri ini.

Katanya, ini akan dapat melakar jalan ke depan dengan yakin di bawah Pelan Tindakan Pengagihan Gas untuk memacu pembangunan dalam industri minyak dan gas (O&G) Sarawak, huluan dan hiliran.

“Industri minyak dan gas akan terus berkembang dengan pembangunan industri baharu yang mengamalkan penggunaan dan pengeluaran yang bertanggungjawab dan mampan, sambil mewujudkan pertumbuhan sosioekonomi yang inklusif.

“Dengan ada bekalan gas, Sarawak akan dapat memacu dan mempelbagaikan pertumbuhan ekonomi ke arah industri hiliran bernilai tinggi selain mewujudkan industri baharu.

“Ini mengesahkan komitmen Sarawak untuk mengekalkan persekitaran perniagaan dan pelaburan yang stabil dan kondusif untuk pertumbuhan mampan industri minyak dan gas, kedua-dua huluan dan hiliran,” katanya.

Beliau berkata, Sarawak meletakkan dirinya sebagai destinasi pelaburan yang menarik didorong oleh sektor swasta.

“Tenaga memainkan peranan penting dalam pembangunan ini. Oleh itu, adalah penting bagi kita untuk memastikan kemampanan jangka panjang sumber tenaga kita,” katanya.

Katanya, dengan keprihatinan dan kesegeraan yang semakin meningkat dalam menangani perubahan iklim, landskap tenaga global menyaksikan transformasi besar ke arah tenaga yang berpatutan, boleh dipercayai dan bersih.

Oleh NUR AIN OTSMAN

See author's posts


Serena bina keyakinan untuk Terbuka AS

SERENA Williams bangkit untuk mengalahkan kakak beliau, Venus Williams 3-6, 6-3, 6-4 semalam dalam perlawanan pusingan kedua juara Grand Slam di kejohanan WTA Terbuka Top Seed.

Pemain pilihan utama Serena, juara Grand Slam 23 kali, berkata kemenangan itu akan meningkatkan keyakinannya menjelang Terbuka AS ketika dia menambaht rekod persaingan 22 tahun degan Venus kepada 19-12.

“Saya mahu memenangi ini demi permainan dan keyakinan saya,” kata Serena, yang hanya bergelar ibu pada Januari di Auckland.

“Sejujurnya saya tidak datang ke sini untuk memenangi (gelaran) untuk kali pertama dalam karier saya. Saya baharu saja datang ke sini untuk mendapatkan beberapa perlawanan. Saya tidak mempunyai banyak cuti sejak saya melahirkan bayi.”

Serena yang berada di ranking kesembilan kurang satu dalam mencatat rekod sepanjang masa 24 gelaran Grand Slam, Margaret Court dan dia bersiap sedia untuk mengejar mahkota perseorangan Terbuka AS ketujuh sepanjang kariernya di Flushing Meadows.

“Beberapa permainan terakhir saya hanya mahu menang kerana saya telah kehilangan banyak set sengit.

“Saya baru sahaja berusaha fokus dalam dua perlawanan terakhir,” kata Serena.

Serena meningkat menjadi 100-110 setelah tewas set pertama, yang terbaik dicapai oleh mana-mana pemain WTA yang masih aktif.

Dalam persaingan adik beradik Williams, pemenang set pertama telah memenangi 26 daripada 31 pertemuan.

“Ia berada di sana,” kata Serena. “Saya katakan ia adalah salah satu daripada lima pertandingan super kompetitif sepanjang masa antara kami berdua.”

Venus, di kedudukan ke-67, melakukan enam servis ace dengan 11 double fault. Juara Grand Slam tujuh kali itu menyingkirkan Victoria Azarenka dalam pusingan pertama.

“Dia bermain luar biasa,” ujar Serena mengenai Venus. “Dia melakukannya dengan baik. Sejujurnya saya tidak tahu bagaimana saya dapat melakukannya di akhir perlawanan. Dia bermain dengan baik.”

Serena mara ke suku akhir pada hari sabtu menentang rakan senegara dari Amerika, Shelby Rogers, yang menyingkirkan pemain remaja dari Kanada, Leylah Fernandez 6-2, 7-5.

Juga layak ke suku akhir adalah Jil Teichmann, yang menyingkirkan pilihan kelima pemain Kazak, Yulia Putintseva 6-2, 6-2. Pemain Switzerland itu seterusnya akan menentang Catherine Bellis, yang menewaskan rakan senegara AS, Jessica Pegula 6-3, 6-2. – AFP

See author's posts


Pemilik anjing di Sarawak perlu dapatkan lesen

KUCHING: Setakat ini terdapat 24,241 anjing berlesen di seluruh negeri.

Daripada jumlah ini, 2,104 anjing mempunyai cip mikro.

Timbalan Menteri Kesihatan Awam, Perumahan dan Kerajaan Tempatan, Michael Tiang Ming Tee menerusi satu kenyataan berkata, sekiranya anjing tersesat atau diambil oleh Pihak Berkuasa Tempatan (PBT), mereka akan mengimbas anjing tersebut menerusi mikrocip (jika ada) untuk mendapatkan maklumat pemiliknya dari pusat data.

Tambah Michael Tiang, mana-mana anjing yang ditemui dalam kawasan yang dijangkiti rabies (termasuk anjing berlesen yang merayau di tempat awam, dengan atau tanpa cip mikro) yang tidak di bawah kawalan, boleh dibunuh oleh mana-mana pihak yang diberi kuasa secara bertulis di bawah Ordinan Kesihatan Awam Veterinar, 1999.

“Selain itu, sebagai peringatan kepada semua orang, jika anda digigit, prosedur pertolongan cemas yang disyorkan termasuk membilas dan membasuh luka dengan segera dan menyeluruh selama sekurang-kurangnya 15 minit dengan sabun dan air, detergen, povidone iodin atau bahan lain yang membunuh  virus rabies.

“Selepas itu, segera ke hospital terdekat untuk rawatan lanjut.  Anda tidak boleh terlepas sebarang temu janji dengan hospital kerana ini penting untuk mengelakkan rabies atau sebarang jangkitan lain daripada berulang.

“Rawatan rabies yang ditadbir oleh hospital mesti diselesaikan oleh mana-mana orang yang dijangkiti,” katanya.

Pemilik anjing juga digesa untuk memvaksinkan anjing masing-masing bagi membantu memutuskan rantaian dan membendung virus rabies.

Tegas rantaian virus Rabies boleh di putuskan sekiranya 70 peratus populasi anjing di Sarawak  sudah di vaksin.

Katanya, semua anjing perlu diberikan vaksin setahun sekali termasuk anak anjing yang berumur lebih dari 4 bulan.

“Selain memberi anjing anda vaksin, anda juga perlu melesenkan anjing anda dengan pihak berkuasa tempatan.

“Melesenkan anjing anda adalah satu perkara yang wajib di bawah Undang-undang Kecil Pihak Berkuasa Tempatan (Perlesenan dan Kawalan Anjing) 2018.

“Pemilik yang tidak melesenkan anjing mereka dengan majlis tempatan boleh didenda, tidak melebihi RM5,000 sebagaimana yang diperuntukkan di bawah undang-undang tersebut,” katanya.

Katanya, pemasangan cip mikro merupakan sebahagian daripada program vaksinasi beramai-ramai, selain pelesenan dan vaksinasi yang dipegang oleh Jabatan Perkhidmatan Veterinar Sarawak dan Pihak Berkuasa Tempatan (PBT).

“Anda boleh mendapatkan maklumat berkenaan program vaksinasi beramai-ramai ini melalui laman Facebook Rasmi Unit Komunikasi Awam Sarawak (UKAS), laman Facebook rasmi Jabatan Perkhidmatan Veterinar Sarawak (DVSS) dan laman sesawang PBT.

Oleh SHAHRUL QAIZAT

See author's posts


10 TERBUNUH runtuhan bangunan

NEW DELHI: Sekurang-kurangnya 10 orang terbunuh selepas sebuah bangunan tiga tingkat runtuh di Maharashtra, semalam.

Pihak berkuasa tempatan mengesahkan kejadian berlaku di kawasan Bhiwandi di daerah Thane dekat bandar kewangan India, Mumbai sekitar 3.45 pagi semalam.

“10 orang terbunuh dan kami menyelamatkan 11 orang setakat ini,” menurut laporan rasmi pihak berkuasa tempatan bandar Thane.

Lebih 40 petugas kecemasan tiba di lokasi bencana termasuk 30 pasukan penyelamat daripada Pasukan Tindakan Bencana Negara (NDRF).

Ketua Pengarah NDRF, Satya Narayan Pradhan berkata dalam Twitter yang pasukannya dilengkapi dengan peralatan khas dan anjing pengesan sedang berusaha menyelamatkan 20 hingga 25 mangsa yang terperangkap di bawha runtuhan.

Dilaporkan 20 keluarga mendiami rumah di bangunan yang berusia 40 tahun itu.

Sementara itu, Perdana Menteri, Narendra Modi turut menzahirkan dukacita dan kesedihan berhubung kejadian runtuhan bangunan itu.

“Dukacita dengan kejadian bangunan runtuh di Bhiwandi, Maharashtra. Takziah kepada keluarga yang kematian ahli keluarga. Semoga yang cedera segera sembuh.

“Operasi menyelamat dalam perjalanan dan segala bantuan yang diperlukan akan disediakan kepada mangsa yang terjejas,” katanya dalam ciapan Twitter.-AFP

See author's posts


Aplikasi Mobile e-Aduan mantapkan 4IR

TIMBALAN Ketua Pegawai Eksekutif Ambang Wira Sdn Bhd Rozita Ramli menyampaikan cenderamata kepada Ketua Penolong Setiausaha Bahagian Pengurusan Fasiliti Kementerian Kerja Raya Ir Ahmad yusof,semasa Majlis Taklimat dan Perasmian Pelaksanaan Aplikasi Mobile E-Aduan untuk Bangunan Gunasama Persekutuan Zon Sarawak di Bangunan Sultan Iskandar,Kuching, semalam.• Foto ANDRE OLIVEIRO

KUCHING: Aplikasi Mobile e-Aduan adalah salah satu usaha kecil Ambang Wira di dalam menyokong dan memperkasakan Revolusi Perindustrian Keempat (4IR).

Setiausaha Persekutuan Sarawak Dato Amir Omar berkata, aplikasi tersebut merupakan model lima maklum balas pelanggan yang dibangunkan oleh Ambang Wira Sdn Bhd.

“Ini bagi membolehkan pelanggan atau pengguna menyalurkan aduan menggunakan telefon mudah alih mereka.

“Melalui aplikasi ini juga, pengguna boleh membuat aduan kerosakan bangunan untuk diambil tindakan dan setelah aduan dibuat, pengguna akan menerima satatus aduan dari semasa ke semasa sehingga pembaikan atau isu diadukan selesai,” katanya.

Beliau berkata demikian pada Majlis Pelancaran Pelaksanaan Aplikasi Mobile e-Mobile oleh Ambang Wira Sdn Bhd di Auditorium Tingkat 17, bangunan Sultan Iskandar.

Sehubungan itu, beliau berharap dengan adanya penerangan mengenai penggunaan aplikasi mobile e-aduan itu ia dapat difahami dan digunapakai dan seterusnya pengurusan aduan kerosakan akan dapat ditangani dengan lebih baik.

“Ini kerana semuanya dapat diurus di hujung jari seiring dengan perkembangan dan kehendak semasa perkhidmatan pelanggan dan industri, Revolusi Perindustrian Keempat (IR4.0)

“Diharapkan ari system pengurusan aduan pelanggan di Bangunan Gunasama Persekutuan dapat diperkemaskan dan seterusnya dapat ditangani dengan lebih efisen,” katanya lagi.

Sementara itu, Timbalan Ketua Pegawai Eksekutif Ambang Wira Sdn Bhd Rozita Ramli berkata, 4IR mengubah cara hidup, bekerja dan berkomunikasi.

“Aplikasi Mobile e-Aduan adalah salah satu usaha kecil Ambang Wira di dalam menyokong dan memperkasakan 4IR.

“Melalui aplikasi ini, setiap aduan akan dipantau secara telus dan pengadu akan dimaklumkan status aduan masing-masing,” ujarnya.

Katanya lagi, aplikasi e-Aduan ini akan digunakan secara meluas di 20 bangunan gunasama di Zon Sarawak dan lapan bangunan gunasama di Zon Selatan.

“Ia akan memberi manfaat kepada lebih kurang 9,000 penghuni bangunan dan kami berharap aplikasi ini dapat memberi satu pengalaman baru.

“Ini merupakan usaha kamu untuk memberikan perkhidmatan terbaik kepada pelanggan dan juga penghuni bangunan selaras dengan 3-pillar yang membentuk nilai organisasi kami,” katanya.

Oleh JEAKQLEYN YACHO

See author's posts


Moody’s ubah prospek perkapalan global

KUALA LUMPUR: Moody’s Investors Service telah menukar unjuran bagi industri perkapalan global daripada positif kepada stabil untuk tempoh 12 hingga 18 bulan akan datang berikutan permintaan yang melebihi bekalan.

Agensi penafaran kredit itu berkata, perubahan prospek itu didorong oleh perbandingan yang berdaya tahan dengan aliran tunai kukuh yang dijana tahun ini berbanding persekitaran perniagaan yang merosot.

“Sudah tentu keadaan perniagaan dan kewangan akan kekal kukuh, namun, ia tidak mungkin menjadi lebih baik berbanding keadaan sedia ada ketika ini.

“Pendapatan bagi kontena dan kapal pukal kering berada pada paras rekod. Bagaimanapun, kami menjangka pendapatan akan merosot berbanding paras puncak mereka pada 2021, namun, masih tinggi,” kata Penganalisis Kanan Daniel Harlid dalam kenyataan kelmarin.

Bagaimanapun, beliau berkata, penghantaran yang terhad bagi kapal baharu pada tahun depan akan membantu mengekalkan kadar tambang pada tahap yang tinggi.

Beliau berkata, walaupun permintaan bagi barangan dan komoditi masih tinggi dan akan kekal kukuh pada 2022, kadar pertumbuhan dijangka meningkat ke paras yang tinggi dan mula perlahan pada tahun depan dan mencatatkan keuntungan tertinggi dan penjanaan aliran tunai telah digunakan untuk membayar hutang.

Bagaimanapun, menurutnya perbelanjaan modal bagi syarikat perkapalan akan terus meningkat.

“Sehubungan itu, Moody’s menjangka tempahan untuk kapal yang lebih cekap tenaga dan baharu akan terus menjadi tema pada 2022 berikutan syarikat perkapalan bersedia berdepan peraturan alam sekitar yang lebih tegas secara berperingkat bermula 2023,” katanya. – Bernama

See author's posts


Covid-19 beri kesan isukesihatan mental

KUCHING: Situasi pandemik Covid-19 telah memberi kesan kepada kesejahteraan komuniti serta menyumbang kepada pelbagai isu sosial dalam masyarakat.

Menurut Menteri Kebajikan, Kesejahteraan Komuniti, Wanita, Keluarga dan Pembangunan Kanak Kanak, Dato Sri Fatimah Abdullah berkata, isu-isu yang harus diberikan fokus ialah seperti isu kesihatan, mental, kemiskinan, keganasan rumah tangga dan gelandangan.

Ujar beliau, sejak kebelakangan ini kesan Covid-19 terhadap isu kesihatan mental sering ditunjukkan melalui media perdana dan media sosial.

“Sebanyak 30 kes cubaan membunuh diri direkodkan di Sarawak oleh PDRM (23 kes) selain Jabatan Bomba dan Penyelamat sebanyak tujuh kes sepanjang Januari sehingga Mei tahun ini.

Jelasnya lagi, sepanjang tempoh antara Mei 2020 dan Julai 2021, semasa pandemik Covid-19, terdapat 47 program dijalankan oleh pelbagai agensi dan badan bukan kerajaan (NGO) menerusi Mental Health Association (MHA), Unit Sumber Manusia Negeri, Jabatan Ketua Menteri dalam Perkhidmatan Awam Negeri Sarawak).

Tegas Fatimah, ini adalah bagi menangani isu dan masalah berkaitan kesihatan mental yang merangkumi literasi kesihatan mental, latihan fasilitator kesihatan mental untuk agensi dan NGO dan sesi intervensi psikologi individu yang terkesan.

Tambah beliau lagi, bagi tempoh sama sebanyak 634 kes kaunseling dikendalikan oleh pelbagai agensi dan NGO di Sarawak semasa pandemik. (76 sesi kaunseling oleh MHA, 344 oleh Jabatan Kebajikan Masyarakat Sarawak, 114 dikendalikan oleh SCS Covid-19 eCounselling Services Hotline) manakala JWKS Helpline pula telah menerima 14 panggilan.

“Sepanjang 2020 sebanyak 36 kes direkodkan. Bagi tempoh sama pada tahun ini, sebanyak 37 kes bunuh diri direkodkan oleh PDRM.

KWKPK melalui Majlis Pembangunan Sosial (MPS) Sarawak dengan kerjasama UNODC telah melaksanakan program Virtual Training of Trainer (TOT) Strong Family Program: “Caring for Your Child in Response to the Covid-19 Lockdown” yang bertujuan untuk melatih fasilitator dalam komuniti khusus untuk menangani isu kesihatan mental keluarga semasa pandemik.

Di samping itu, MPS turut melaksanakan Mental Health Study bagi mendapatkan gambaran mengenai kesihatan mental komuniti termasuk kesan pandemik serta menyediakan pelan tindakan bagi menangani masalah kesihatan mental di Sarawak.

Oleh AZREEN KERIA

See author's posts


Tenggiling dilepaskan semula ke hutan

BATU NIAH: Seekor tenggiling seberat 15 kilogram (kg) selamat dibebaskan semula di hutan Taman Negara Niah oleh Kapitan Pui Kuan Pheng di sini, semalam.

Kapitan Pui yang merupakan salah seorang ketua kaum masyarakat Cina Batu Niah ketika ditemui Utusan Sarawak berkata, tenggiling itu dibeli dengan harga ratusan ringgit daripada seorang individu tidak dikenali.

Katanya, tugas sebagai seorang ketua kaum bukan hanya menjaga keamanan kemasyarakatan malah keselamatan kehidupan haiwan liar turut dilindungi.

Kapitan Pui juga menggunakan wang saku sendiri untuk membeli haiwan liar yang terlindung daripada pelbagai individu tidak dikenali.

“Banyak haiwan liar saya beli, pembelian itu bukan untuk dipelihara tapi untuk dibebaskan demi keselamatan haiwan.

“Antara yang pernah saya beli ialah ular sawa, burung keruak, biawak, lelabi, kura-kura, ikan, tenggiling dan sebagainya,” jelasnya.

Tambahnya, haiwan yang dibeli selalunya dibebaskan di hutan Taman Negara Niah dan jika lelabi, kura-kura, ikan dan hidupan sungai, ia dibebaskan di Sungai Niah.

Beliau turut menekankan bahawa haiwan liar sebaiknya dibiarkan bebas di habitat asal sebagai sebahagian daripada komuniti hutan.

Oleh Adum Liu

See author's posts


Urus makanan secara bijak sepanjang PKPP

KUALA LUMPUR, 20 Okt (Bernama) — Sering kali kita mendengar rungutan orang ramai tentang kesukaran untuk mendapatkan makanan tertentu seperti roti, air galian, beras dan telur ayam sepanjang tempoh Perintah Kawalan Pergerakan (PKP).

Apatah tidaknya! Setiap kali pengumuman kerajaan untuk melaksanakan ataupun mengaktifkan semula PKP di kawasan tertentu, pastinya tercetus fenomena ‘pembelian panik’ di pasar raya dan kedai runcit.

Maka panjanglah barisan orang yang beratur di kaunter pembayaran malah di luar pintu masuk lagi. Apatah lagi dengan keperluan diambil suhu badan serta mengimbas kod QR atau MySejahtera.

Meskipun kerajaan memberi jaminan bahawa bekalan makanan mencukupi sepanjang tempoh PKP, namun ada anggota masyarakat masih berpegang kepada ‘sediakan payung sebelum hujan’ dengan berbelanja besar terlebih dahulu bagi menghadapi sebarang kemungkinan.

Secara tidak langsung, pembelian panik itu mencetuskan pembaziran makanan secara besar-besaran. Makanan yang tidak boleh disimpan lama berakhir di tapak pelupusan sampah.

Buktinya, gambar yang tular di media sosial ketika PKP mengenai pembuangan bungkusan roti yang masih belum disentuh namun tamat tempoh, mencetuskan kemarahan netizen kerana sikap individu yang pentingkan diri sendiri itu.

Menurut data 2019 Perbadanan Pengurusan Sisa Pepejal dan Pembersihan Awam (SWCorp), sektor isi rumah menjana 44.5 peratus daripada sisa makanan di Malaysia berjumlah 16,667.5 tan setiap hari secara keseluruhan.

Daripada jumlah itu, 4,005 tan atau 24 peratus daripada sisa makanan adalah yang boleh dielakkan iaitu yang masih elok dan boleh memberi makan kepada 2,970,000 orang untuk tiga kali makan setiap hari.

HIKMAH PKP

Ketiadaan penganjuran bazar ramadan, kenduri kahwin dan sebarang majlis keramaian ketika PKP akibat pandemik COVID-19, menjadi faktor penurunan kadar penghasilan sisa makanan ke tapak pelupusan sampah.

Selain itu, masyarakat juga semakin menghayati serta menghargai nilai makanan semasa PKP dan ini menyumbang kepada penurunan jumlah sisa secara drastik.

Di sekitar Lembah Klang misalnya, penghasilan sisa makanan terutamanya dari pusat komersial dan restoran juga turut berkurangan disebabkan waktu operasi pendek dan pergerakan terhad orang awam.

Menurut Pengarah SWCorp Wilayah Persekutuan Mohd Zahir Shari, penjanaan sisa makanan dilihat menurun sebanyak 26 peratus berbanding sebelum pelaksanaan PKP di sekitar Kuala Lumpur dan Putrajaya.

Bagi tempoh bulan Mac ambil kira dua minggu sebelum PKP, purata janaan sisa pepejal adalah 2.1 tan sehari dan apabila pada bulan April selepas PKP dilaksanakan, purata janaan adalah 1.7 tan sehari iaitu menurun kira-kira 0.3 tan sehari.

“Selain pusat membeli-belah dan restoran hanya menyediakan perkhidmatan ‘take away’, kebanyakan orang berada di rumah sepanjang hari, jadi apabila mereka memasak ataupun membungkus makanan dari luar, mereka akan menghabiskannya.

“Namun, apabila beralih dari PKP ke Perintah Kawalan Pergerakan Bersyarat (PKPB) dan Pemulihan (PKPP), angka itu dilihat naik sedikit iaitu antara 2.2 hingga 2.3 tan pada bulan Jun dan Julai kerana pergerakan mula bebas dan sektor ekonomi sudah pulih seperti sediakala,” katanya kepada Bernama baru-baru ini.

Mohd Zahir berkata, hidangan bufet di restoran dan hotel adalah antara penyumbang terbesar sisa makanan ke tapak pelupusan saban tahun.

“Atas hikmah PKP, menurut kajian komposisi sisa kami, purata janaan sisa makanan semasa Ramadan dan PKP 2020 berkurang sebanyak 40.9 peratus berbanding 2019.

“Justeru, kita mengharapkan rakyat mengambil iktibar daripada apa yang berlaku dengan berusaha untuk terus mengambil inisiatif dan sedar pengurangan sisa pepejal boleh dijayakan dengan kawalan kendiri dan perubahan sikap,” katanya.

PENGKOMPOSAN SISA MAKANAN

Sisa makanan boleh dikategorikan kepada dua jenis iaitu yang boleh dielakkan dan tidak boleh dielakkan.

Sisa makanan yang boleh dielakkan adalah makanan yang dibazir dan tidak boleh dihabiskan serta yang mempunyai tarikh luput ataupun tercemar, manakala sisa makanan tidak boleh dielakkan adalah sisa dapur seperti kulit buah dan tulang-tulang daging.

Bagi sisa makanan yang tidak boleh dielakkan, ia sebenarnya boleh dikomposkan menjadi baja untuk tanaman di rumah ataupun di kebun-kebun.

“Kami bekerjasama dengan badan bukan kerajaan (NGO) dan syarikat konsesi Alam Flora untuk pengkomposan sisa makanan yang tidak boleh dielakkan itu dalam mesin Anaerobic Digestor untuk menghasilkan baja.

“Anaerobic Digestor yang boleh memuatkan sehingga 50 kilogram sisa makanan itu kini di tempatkan di Fasiliti Inovasi Kitar Semula (FIKS) di Presint 5, Putrajaya, “ kata Mohd Zahir.

Menurut beliau, pihaknya menggalakkan penduduk di sekitar untuk memanfaatkan kemudahan itu dengan mengasingkan sisa makanan ke dalam mesin itu.

“Bukan semua makanan yang luput tarikhnya tidak boleh dimakan langsung jika ia disimpan dengan cara yang betul.

“Misalnya, roti yang sudah hampir luput tarikhnya boleh disimpan di dalam freezer peti sejuk yang boleh bertahan sehingga tiga bulan dan boleh dipanaskan atau digoreng,” katanya.

Mohd Zahir berkata, menerusi kempen kesedaran seperti ‘MYSaveFood’, selain mendidik pengguna supaya tidak membazirkan makanan, pihaknya turut ‘menyelamatkan’ makanan daripada menjadi sisa buangan daripada restoran, gerai serta medan selera untuk disalurkan kepada golongan memerlukan.

“Kami bercadang untuk mengadakan program ini setiap musim perayaan namun disebabkan PKP, ia tidak dapat dijalankan secara fizikal melainkan menerusi hebahan dan perkongsian daripada media sosial.

“Pada tahun lepas, sebanyak 2,385.6 kilogram makanan di Wilayah Persekutuan berjaya ‘diselamatkan’ daripada menjadi sisa buangan daripada gerai bazar Ramadan terpilih,” katanya.

FOODBANK MALAYSIA SELAMATKAN MAKANAN

Selain restoran dan isi rumah, pasar raya dan pasar borong juga turut menyumbang kepada pembaziran makanan organik secara besar-besaran apabila lebihan makanan yang tidak habis dijual terpaksa dilupuskan.

Justeru, Yayasan Foodbank Malaysia dengan kerjasama beberapa NGO lain serta pasar raya berusaha untuk ‘menyelamatkan’ lebihan makanan ini daripada dibuang begitu sahaja, dan disalurkan kepada golongan sasar yang terdiri daripada penghuni PPR, rumah kebajikan serta warga gelandangan.

Ketua Pegawai Eksekutifnya, Ab Wahab Long berkata, pihaknya mengumpul lebih 1,000 kilogram makanan yang selamat dan masih boleh dimakan setiap hari daripada hotel, pasar raya dan kilang makanan untuk disumbang kepada golongan miskin dan gelandangan, di sekitar Lembah Klang.

“Di pasar borong misalnya, banyak sayur-sayuran, buah-buahan serta makanan mentah lain yang masih elok lagi dimakan tetapi dibuang begitu sahaja kerana tidak habis dijual dan ia mengundang kepada pembaziran.

“Justeru, kami turun padang untuk ‘menyelamatkan lebihan makanan ini daripada berakhir di tapak pelupusan sampah, sama ada digunakan untuk memasak kepada golongan memerlukan ataupun menyalurkan kepada golongan asnaf dan rumah kebajikan,” katanya.

Selain itu, barangan harian dan makanan kering yang sudah dekat dengan tarikh luput juga turut ‘diselamatkan’ untuk disalurkan sebagai bantuan makanan kepada golongan mahasiswa yang terkandas di kampus sepanjang tempoh PKP.

“Penghasilan sampah yang begitu banyak akibat daripada sisa pepejal industri mahukan makaan akan menghasilkan gas karbon yang memudaratkan kesihatan sejagat.

“Oleh itu, kami bukan sahaja menyelamatkan makanan yang masih boleh dimakan untuk disalurkan kepada golongan memerlukan tetapi juga turut membantu mengembalikan bumi hijau dengan mengurangkan sampah,” katanya.

Ab Wahab berkata pihaknya turut mencadangkan kepada kerajaan supaya mewujudkan ‘Bulan Foodbank Kebangsaan’ bermula tahun ini (2020) bagi memberi kesedaran kepada orang ramai untuk tidak melakukan pembaziran makanan setiap hari.

“Foodbank Malaysia ditubuhkan sejak Januari 2019 dengan misi utama mengurangkan pembaziran makanan dan menangani masalah kebuluran serta kekurangan nutrisi menerusi menyelamatkan makanan lebihan.

“Lebihan makanan daripada operator makanan, pengusaha industri makanan, pengilang atau pengeluar makanan, pasar raya besar dan sederhana, pengimport makanan dan pemborong bahan makanan dengan status halal akan kami selamatkan.

“Sebenarnya makanan dikumpul ialah lebihan produk seperti makanan sejuk beku, ramuan dan bahan mentah, produk bermusim yang masih elok, tetapi mungkin disebabkan kesilapan label, dipulangkan pelanggan serta sebagainya mereka tidak boleh menjualnya semula,” katanya.

Setakat ini, Foodbank Malaysia berjaya membantu sebanyak 622,726 isi rumah, 77,251 orang mahasiswa dari 195 buah universiti seluruh negara sejak ditubuhkan tahun lepas hasil daripada makanan yang diselamatkan.

— BERNAMA

See author's posts


Pendekatan keperluan asas dalam pembangunan

BAGI negeri mahupun negara yang baru membangun, penyediaan keperluan asas rakyat adalah aspek terpenting. Keperluan asas itu pula bergantung terhadap keperluan masyarakat setempat yang berlainan wilayah. Maka, pendekatan keperluan asas ialah ‘mantera’ asas pembangunan yang mampu mengubah kehidupan manusia untuk dipenuhi keperluan asas rakyat. Pendekatan ini sebenarnya adalah salah satu strategi digunakan di pelbagai negara dunia termasuk Malaysia.

Sebenarnya, pendekatan keperluan asas bukanlah suatu yang baharu dari segi etos keperluan pembangunan. Apabila perang dunia kedua, pendudukan Jepun ke Tanah Melayu dan era selepas penyerahan kalah Jepun, etos tersebut sudah ada. Pada zaman Jepun, berlaku ketidakcukupan makanan, maka, penanaman ubi dilakukan dan selepas itu, keperluan keterjaminan makanan mula difikirkan secara lebih terancang bagi memenuhi keperluan masyarakat tempatan.

Selepas kemerdekaan negara, aspek penjagaan kesihatan khususnya pemakanan yang sihat juga diberikan perhatian terutama untuk ibu-ibu yang hamil dan bayi dilahirkan.

Keperluan manusia

Teori hieraki Maslow dianggap dominan untuk memenuhi keperluan manusia. Pandangan ini dicipta pada 1943 dan awal 1950-an untuk melihat punca manusia bermotivasi bagi memenuhi keperluan mereka secara  berperingkat-peringkat dan ini bergantung kepada situasi semasa mereka.

Dalam teori keperluan keutamaan ini, Maslow telah membuat lima kategori dan berdasarkan urutan yang dimulai oleh keperluan fisiologi atau keperluan asas, keperluan keselamatan, keperluan kasih sayang dan sosial, keperluan penghargaan diri, dan keperluan pencapaian hasrat diri.

Pada 1960-an, suasana ekonomi berkembang dan telah membina keyakinan negara namun dinamika ekonomi ini tidak dapat menyempurnakan matlamat dan ini memberian rasa kekecewaan mengenai proses dan hasil perindustriaan. Dudley Seers (1969), ahli ekonomi pembangunan menyatakan cabaran dihadapi tu perlu mengenepikan fantasi jaringan dalam makna dan konsep  ‘pembangunan’ agar dapat merangka sasaran atau ukuran kemajuan yang lebih bermakna untuk menilai kepentingan relatif pelbagai masalah yang timbul dalam proses pembangunan, agar dapat membantu memperbaiki dasar, nasional atau antarabangsa.

Justeru, bagi Seers, pembangunan adalah mengenai tahap kemiskinan, pengangguran dan ketidaksamaan dalam sesebuah negara. Sekiranya ketiga-tiga aspek pembolehubah ini berkurangan rendah dalam satu tempoh masa, maka pembangunan telah berlaku untuk negara tersebut.

Kesedaran baharu

Berdasarkan reaksi terhadap Seers itu, Denis Goulet (1971) mengemukakan konsep keperluan asas berdasarkan Maslow akan tetapi diperdalami lagi dengan tiga tahap perbezaan keperluan. Tahap pertama pakaian, makanan dan perlindungan, peningkatan keperluan dan tahap ketiga ialah keperluan mewah.

Aspek ini dikaitkan dengan keperluan asas, harga diri, dan kebebasan. Ini terpancar dalam bukunya The Cruel Choice: A New Consept  in the  of Development. Pandangan-pandangan ini menyebabkan pada pertengahan 1970-an, konsep keperluan asas mulai mendapat perhatian pengkaji pembangunan dan menarik perhatian golongan pemerintah dan kerajaan khususnya kalangan negara membangun.

Perkembangan 1970-an juga memperlihatkan dasar turun ke bawah (top-down) mempunyai kejayaan yang terbatas dalam mengurangkan kemiskinan dan manfaat pembangunan ekonomi lebih diniimati kelompok atau negara kaya. Jadi, ini mendorong kepada pemikiran semula untuk menilai pembangunan untuk tujuan meningkatkan lagi tahap hidup untuk dicapai.

Gerakan institusi

Peranan Bank Dunia dan Organisasi Buruh Antarabangsa (ILO) sangat penting yang banyak menekankan keperluan asas perlu dibuat secara semulajadi sesuai dengan evolusi idea pembangunan pada tahun 1970-an yang mulai berubah  penekanaan, iaitu daripada penekanan pertumbuhan ekonomi kepada isu pertumbuhan ke arah isu kemiskinan dan pengagihan pendapatan, selepas terbukti bahawa usaha pembangunan sebelum ini sebahagian besarnya mampu mengatasi miskin.

Dalam program tindakan pada 1975, ILO mencadangkan perlu ada strategi, rancangan dan dasar negara hendaklah disertakan secara eksplisit sebagai objektif keutamaan bagi kenaikan pangkat pekerjaan dan kepuasan keperluan asas penduduk setiap negara.

Bank Dunia yang diterajui oleh Robert McNamara, mempunyai dasar yang dinamik dan berkesan. Pada 1977, Jawatankuasa Bantuan Pembangunan OECD 1977 menekankan pula bantuan pembangunan akan ditujukan kepada negara membangun yang berusaha untuk mengembangkan keupayaan mereka bagi memenuhi keperluan asas rakyat mereka dengan lebih berkesan dalam konteks mencapai pertumbuhan. Inilah memberikan motivasi, galakan dan sambutan kalangan negara-negara  membangun untuk memfokuskan pembangunan asas atas galakan badan dunia antarabangsa.

Dalam konteks Pendekatan Keperluan Asas, tidak ada teori atau seperangkat dasar yang dijadikan secara padu, akan tetapi boleh sahaja berbeza, diasingkan mengikut keperluan setempat. Ia lebih kepada pandangan luas tentang pembangunan, yang memberi tumpuan kepada memerangi kemiskinan dan meningkatkan produktiviti bahagian penduduk termiskin. Asasnya ialah kepercayaan bahawa pembangunan ekonomi hanya boleh dikatakan berlaku jika ia mencapai dan mencecah di setiap peringkat kependudukan, dan akan tetapi ini dianggap sesuatu yang mustahil melainkan golongan miskin memenuhi sekurang-kurangnya keperluan asas yang diperlukan untuk kewujudan yang produktif.

Bagi mencapai matlamat ini, penekanan diletakkan dalam pelbagai peringkat, pada dalaman seperti semangat berdikari, perubahan dalam komposisi permintaan pada tahap tertentu, penggunaan dan corak pengeluaran, penggunaan sumber tempatan dan teknologi yang sesuai ( Keeton, 1984: 280).

Pendekatan

Keperluan asas ini bukan sahaja berbentuk fizikal untuk kelangsungan hidup akan tetapi juga perlu ada akses untuk perkhidmatan, pekerjaan,  ada ruang membuat keputusan untuk keperluan asas penyertaan rakyat yang dilihat juga seolah-olah dipengaruhi oleh teori kebergantungan. ILO telah mengemukan kategori pendekatan keperluan asas kepada empat aspek iaitu, keperluan asas (makanan perlindungan pakaian).

Yang kedua, keperluan perkhidmatan air bersih dan pembersihan, pendidikan, pengangkutan dan khidmat kesihatan. Yang ketiga, buruh bergaji munasabah dan yang keempat ialah memenuhi keperluan bersifat kualitatif  seperti persekitaran yang sihat, selamat dan boleh terlibat dalam proses membuat keputusan.

Pendekatan keperluan asas yang berbeza boleh dibahagikan kepada dua, iaitu pendekatan konservatif dan radikal yang bergantung kepada tahap perubahan yang dijangka, program anti kemiskinan yang mencadangkan perubahan sedikit demi sedikit perubahan.

Masalah kemiskinan disifatkan berpunca daripada faktor dalaman dalam setiap negara membangun. Oleh itu, kemiskinan boleh diatasi oleh dasar yang ditujukan kepada halangan dalaman ini kepada pembangunan. Akibatnya, strategi boleh dikembangkan secara sektoral, manakala sistem ekonomi itu sendiri tidak berubah.

Contoh strategi dilakukan ialah memberi bantuan membuat rumah secara percuma untuk golongan termiskin atau memberikan tanah lot percuma untuk bertani. Yang kedua, pula menetapkan satu piawai yang lebih padu untuk memperkuatkan asas yang melibatkan struktur kebangsaan dan antarabangsa.

Pendekatan ini termasuklah mengkaji semula soal pengagihan semula pendapatan dan kekayaan di negara membangun. Hal ini penting orang miskin mempunyai akses lebih baik dari segi permintaan barangan dan perkhidmatan asas. Terdapat juga usaha untuk melakukan peralihan struktur pengeluaran daripada fokus penghasilan barangan dan perkhidmatan mewah yang dilanggan oleh golongan minoriti yang berkemampuan besar kepada  fokus terhadap barangan dan perkhidmatan asas golongan majoriti.

Penggunaan teknologi dan penghasilan produk yang sesuai mampu pengagihan pendapatan rakyat miskin. Industri kraf tangan di kampung, penghasilan keropok setempat, penternakan ikan air tawar,  program inap desa boleh membantu meningkatkan produktiviti golongan miskin. Keperluan ini penting bagi membina kehidupan rakyat sejahtera.

See author's posts


Wartawan ditemui meninggal dunia dalam kereta

ISTANBUL: Seorang wartawan Amerika Syarikat (AS), Andre Vltchek ditemui meninggal dunia di dalam kereta yang disewanya, semalam sejurus tiba di Istanbul, lapor Agensi Anadolu.

Menurut sumber keselamatan Turki, mangsa tiba di hotel yang terletak di Karakoy dekat wilayah Samsun dengan menaiki kenderaan yang disewa bersama pemandu.

Namun menurut isteri mangsa, Rossie Indira Vltchek menyedari suaminya sudah tidak bergerak.

Dia terus menghubungi petugas perubatan kecemasan sebelum pasukan itu mengesahkan Andre Vltchek sudah meninggal dunia, menurut sumber yang enggan dikenali kerana larangan memberi kenyataan kepada media.

Susulan itu, pendakwa raya Istanbul menjalankan siasatan punca kematiannya.

Vltchek, seorang wartawan AS kelahiran Soviet, pernah membuat liputan terhadap puluhan zon perang dan konflik termasuk Iraq dan Peru ke Sri Lanka, Bosnia, Rwanda, Syria, Republik Demokratik Congo dan Timor Timur, menurut laman web rasminya. –Bernama

See author's posts


Izzat bawa pertanian salad ke tanah rendah

Berbekalkan pengalaman selama tiga tahun sebagai seorang saintis senior di salah sebuah syarikat bioteknologi di Seri Kembangan, Selangor, anak jati Sarawak berasal dari Sarikei ini pulang ke kampung halaman untuk menceburkan diri dalam bidang pertanian moden. Awang Muhammad Izzat Al Hadi Awang Salleh, 28, merupakan graduan jurusan Bioteknologi di Universiti Malaysia Sarawak (UNIMAS), nekad untuk membawa pertanian salad ke kawasan tanah rendah. Ditanya bagaimana beliau tergerak hati untuk menceburkan diri dalam bidang ini, beliau menjawab bahawa minat mula berputik ketika mengunjungi Pameran Pertanian, Hortikultur dan Agro-pelancongan Malaysia (MAHA) pada tahun 2016 di MAEPS Serdang. “Saya tertarik melihat set hidroponik yang canggih hasil kajian Institut Penyelidikan dan Kemajuan Pertanian Malaysia (MARDI) yang dipamerkan di reruai mereka dan dari sana, saya mula belajar dan mendalami ilmu hidroponik. ”Selain itu, saya juga kerap melawat kebun hidroponik untuk belajar dan mengenal pasti masalah yang dihadapi oleh pekebun agar dapat mencari jalan penyelesaian untuk set hidroponik yang saya hasilkan,” jelasnya yang senang disapa sebagai Hadi Beliau berkata setelah melihat beberapa gambar hasil tanaman salad di kawasan tanah tinggi di Kundasang Sabah dalam perkongsian rakannya di media sosial, beliau terpanggil untuk membuat beberapa percubaan tanaman salad di tanah rendah kerana ia susah didapati dan harganya juga tinggi. Tambah beliau lagi, salad secara umumnya hanya ditanam di kawasan tanah tinggi atau yang beriklim sejuk kerana faktor kesesuaian tanaman pada suhu yang sejuk dan mempunyai sinaran matahari yang mencukupi. “Tanaman salad di Kampung Seberang Sarikei menggunakan kaedah hidroponik DFT iaitu “Deep Flow Technique” kerana ia mampu membekalkan nutrisi yang cukup untuk tumbesaran pokok di samping mengelakkan sayur daripada layu pada waktu tengahari ketika suhu tinggi. “Setelah beberapa percubaan penanaman dijalankan menggunakan set hidroponik ciptaan sendiri, salad boleh ditanam di kawasan tanah rendah jika baja, tadahan cahaya matahari dan suhu dapat dikawal bagi menghasilkan salad yang mempunyai tekstur, warna dan rasa yang sama seperti di tanah tinggi di samping mengelakkan ia menjadi pahit,” terangnya. Kata Hadi, disebabkan kos pembinaan rumah hijau adalah amat tinggi, beliau mengambil keputusan untuk bukan sahaja mengendalikan sendiri bentuk rekaan dan struktur rumah tersebut, malah pembinaan juga dilakukan sendiri. “Pada peringkat awal, salad hanya dijual kepada penduduk Kampung Seberang Sarikei, namun kini, salad segar ini sudah menapak di Pasar Sentral Sarikei untuk dijual bermula dari jam 6.30 pagi sehingga habis jualan. “Walaupun musim Covid-19 menyebabkan pelanggan berkurang di pasar, namun permintaan salad segar masih tinggi dalam kalangan penduduk tempatan yang mana banyak tempahan diterima secara atas talian melalui aplikasi Facebook dan WhatsApp,” ujarnya. Disamping tanaman salad, beliau juga sedang giat melakukan tanaman cili dan tomato menggunakan kaedah fertigasi yang dipelajari hasil mengikuti kursus ‘Agriculture Community Outreach Programme’ (AGRICORP) yang dianjurkan oleh Jabatan Pertanian Bahagian Sarikei dengan Kerjasama kerajaan negeri Sarawak. Jelas beliau, adalah amat penting untuk berada dalam komuniti atau bidang yang sama dalam memulakan apa jua perniagaan yang diceburi kerana selain bertukar-tukar idea, ia turut menambah pengetahuan dengan mempelajari ilmu yang baharu dari pengalaman mereka.

Oleh ASYRAF HALIM

See author's posts


KLT perkukuh status Mukah sebagai hab pendidikan

MUKAH:  Penubuhan Kolej Laila Taib  (KLT) di Mukah akan memantapkan lagi status Mukah sebagai pusat atau hab pendidikan di wilayah tengah.

KLT  kini sedang dalam pembinaan di kawasan Judan berdekatan dengan Politeknik Mukah Sarawak(PMU) dengan kos bernilai RM100 juta.

Menurut Ahli Dewan Undangan Negeri(ADUN) Tellian  Yussibnosh Balo, selain KLT,   turut  melengkapi kemudahan pendidikan di sini Pusat Pembangunan Kemahiran Sarawak( PPKS ) kampus Mukah yang sudah siap dibina dengan kos RM114 juta dan mampu memuatkan seramai 600 pelajar pada satu-satu masa.

Yussibnosh juga menyentuh tentang projek pendidikan lain yang telah siap iaitu Sekolah Kebangsaan (SK) Tellian (RM 17.791 juta) dan dijangka beroperasi tahun hadapan serta   sekolah daif SK SLDB No. 1, yang dimasukkan di dalam projek sekolah daif dengan menelan kos RM5.537 juta.

Beliau berkata demikian ketika merasmikan Program Karnival Kepolisan Komuniti Daerah Mukah yang telah diadakan di  Rumah Ajah, Tanjung Pedada, Mukah, baru-baru ini.

Yussibnosh juga mendedahkan bahawa  pada bajet tahun lepas, Tellian mendapat peruntukan sebanyak RM14 juta untuk membina jalan baharu sepanjang tujuh kilometer dari SK Nanga Baoh sehingga SK St. Luke Ulu Baoh.

“Ia masih dalam proses penilaian tender dan dijangka bermula tahun hadapan. Jalan Ulu Sikat – Sebakong Fasa 2 sepanjang  empat kilometer juga akan dibina dengan peruntukan RM5.6 juta,” kata Yussibnosh lagi.

Beliau juga mendedahkan bahawa  cadangan Projek Bekalan Air Terawat Luar Bandar di Kawasan Bukit Ingkerbai-Lubuk Bemban juga dilaksanakan.

“ Penyambungan paip daripada paip utama Jalan Selangau-Mukah sepanjang 17.5 kilometer yang akan melibatkan beberapa rumah panjang, dua buah sekolah dan sebuah klinik kesihatan dengan anggaran perbelanjaan RM14,440,000,” tambahnya lagi.

Dalam masa yang sama, katanya,  cadangan Projek Bekalan Air Terawat Luar Bandar di Kawasan Jalan Dijih-Ulu Sebakong, Mukah juga  akan menyusul.

“Projek ini akan dinamakan sebagai “Projek Bekalan Air Luar Bandar Kawasan Sungai Arip, Ulu Baoh dan Sebakong,”  jelas Yussibnosh.

Dalam ucapannya, wakil rakyat juga menyentuh tentang peranan Sarawak didalam menentukan kerajaan pusat sedia ada.

“Banyak projek dilaksana dengan kerjasama kerajaan negeri dan persekutuan setelah kita menjadi ‘King Maker’, di dalam membentuk kerajaan persekutuan bersama Perikatan Nasional  yang menyaksikan projek-projek persekutuan  telah diteruskan. Antaranya adalah Lapangan Terbang Baharu Mukah yang  melibatkan peruntukan sebesar RM 302.4 juta,” katanya lagi.

Yussibnosh juga menghargai pelbagai usaha untuk menceriakan kawasan ini supaya ia akan menjadi daya tarikan tersendiri buat komuniti tempatan dan luar.

“ Ribuan terima kasih juga  kepada  Timbalan Menteri di Jabatan  Perdana Menteri (Hal Ehwal Sabah dan Sarawak) merangkap Ahli Parlimen Mukah Dato Hanifah Hajar Taib  dan kerjasama  Pejabat Residen dalam  usaha mencantikkan bandar Mukah dengan lukisan mural yang hasil kreativiti  anak-anak muda kita,” katanya.

Pada majlis tersebut beliau juga menyerahkan cek Projek Kecil Luar Bandar(MRP) berjumlah RM155,000 kepada 31 buah rumah panjang dan 18 Sijil Ketua Kaum(16 tuai rumah/dua ketua kaum) yang merupakan Lantikan Baharu dibawah Dewan Undangan Negeri (DUN) Tellian

Turut hadir,  ialah Residen Bahagian Mukah,  Hamdiah Bakir, Pemangku Pegawai Daerah Mukah Peleadzman  Ahip,  Penghulu Mawar Mawang dan Tr. Ajah  Kandau.

Oleh Henry B Siyu

See author's posts